Rakyat Palestin bersolidariti untuk tahanan wanita di penjara Israel

GAZA, 6 Rabiulakhir 1444H, Selasa – Puluhan rakyat Palestin berhimpun di bandar Gaza pada Isnin bagi menunjukkan solidariti terhadap seorang wanita yang ditahan di penjara Israel.

Penunjuk perasaan mengibarkan sepanduk ketika protes yang diadakan di luar pejabat Jawatankuasa Palang Merah Antarabangsa, bagi memberi tekanan ke atas pengganas Israel supaya membebaskan rakyat Palestin dalam tahanannya.

“Perhimpunan itu bertujuan untuk menunjukkan sokongan kepada banduan wanita yang menderita penyakit, di tengah-tengah kecuaian perubatan yang disengajakan,” kata penganjur perhimpunan, Zaki Dababesh.

Menurut Persatuan Tahanan Palestin, banduan wanita telah melancarkan beberapa siri protes terhadap apa yang mereka katakan sebagai dasar kecuaian perubatan Israel terhadap mereka.

“Pendudukan haram sengaja mengabaikan kesihatan banduan wanita dan kadangkala menafikan lawatan keluarga mereka,” kata Dababesh.

Serentak itu, beliau mendesak Pihak Berkuasa Palestin (PA) untuk membawa isu tahanan di penjara Israel ke Mahkamah Jenayah Antarabangsa (ICC).

Langkah itu perlu bagi menghukum pendudukan Israel di atas jenayahnya.

Setakat ini, tiada kenyataan dikeluarkan daripada pihak berkuasa Israel mengenai protes itu.

Menurut data Palestin, hampir 4,550 tahanan Palestin di penjara Israel, termasuk 175 bawah umur dan 27 tahanan wanita. – Agensi


Lubnan runding dengan IMF selesai krisis ekonomi

BEIRUT, 28 Safar 1443H, Selasa – Lubnan dan Tabung Kewangan Antarabangsa (IMF) akan mengadakan rundingan teknikal dalam masa terdekat sebagai usaha menyelesaikan krisis ekonomi.

Jurucakap IMF memberitahu, pihaknya telah menerima surat daripada Perdana Menteri Lubnan, yang menyatakan hasrat untuk mengadakan rundingan.

“Kami telah menerima surat daripada Najib Mikati yang menyatakan kesudian dengan program dana yang ditawarkan IMF,” kata jurucakap kepada Al Jazeera.

Sebelum ini, Kementerian Kewangan dalam kenyataan memaklumkan, pihaknya akan memulakan perbincangan dengan badan kewangan antarabangsa.

Kerajaan Najib kini menyedari keadaan ekonomi dan sosial berada dalam keadaan membimbangkan.

Dalam tempoh kurang dua tahun, keadaan ekonomi dan kewangan negara itu menjunam jatuh sekali gus menyebabkan tiga perempat populasi rakyat berada di bawah garisan kemiskinan tegar.

Kabinet dipimpin jutawan perniagaan sejak lebih setahun itu mengakui perbincangan bersama IMF adalah keutamaan buat masa ini demi masa depan pentadbirannya. – Agensi


Hasrat DAP mahu pilihan raya PBT bakal terlaksana?

BANGI, 9 Jamadilawal 1444H, Ahad – Dewan Pemuda PAS secara sinis menyindir barisan Kabinet kerajaan pimpinan Perdana Menteri, Datuk Seri Anwar Ibrahim dengan menyifatkannya cukup mantap dan membawa semangat reformasi.

Timbalan Ketuanya, Afnan Hamimi Taib Azamudden berkata, pengumuman Kabinet itu pasti memberikan ‘kelegaan dan kegembiraan’ kepada rakyat khususnya pengundi Pakatan Harapan (PH).

Terutama katanya, pada mereka yang tekad melawan kleptokrasi dan mahukan semangat reformasi dalam pentadbiran kerajaan baharu.

“Reformasi terbesar Kabinet Kerajaan Campuran kali ini adalah dengan pelantikan Datuk Seri (Ahmad) Zahid Hamidi, Presiden UMNO yang berdepan 47 pertuduhan di mahkamah dalam kes Yayasan Akalbudi, sebagai Timbalan Perdana Menteri merangkap Menteri Kemajuan Desa dan Wilayah.

“Pelantikan ini selaras tawaran kedua dalam 10 Manifesto Pakatan Harapan, iaitu untuk memerangi rasuah dan mengukuhkan institusi demokrasi.

“Selain itu, Kabinet ‘reformasi’ ini juga turut dianggotai Nga Kor Ming, pemimpin DAP ekstrem yang masyhur dengan ceramah berbaur perkauman, sebagai Menteri Perumahan Kerajaan Tempatan.

“Ini bukti Pakatan Harapan sangat menyanjung perpaduan dan menolak perkauman,” sinisnya dalam kenyataan hari ini.

Mengulas lanjut, Afnan mendakwa, dengan pelantikan itu hasrat DAP untuk melaksanakan Pilihan Raya Pihak Berkuasa Tempatan (PBT) bakal terlaksana dengan jayanya.

“Kejayaan paling besar Kabinet ‘Reformasi’ ini, adalah apabila PH bertindak tidak meletakkan semula menteri-menteri mereka yang dicanang sebagai kejayaan dan kebanggan Kabinet PH 2020.

“Contohnya, (Datuk Seri) Dr Dzulkefly Ahmad tidak dipilih sebagai Menteri Kesihatan, walaupun menang di kerusi Kuala Selangor pada Pilihan Raya Umum (PRU) ke-15.

“Sebaliknya, lawan beliau di kerusi Parlimen tersebut yang kalah dilantik pula menjadi menteri,” katanya.

Mengucapkan tahniah ke atas pembentukan Jemaah Menteri yang digelarnya ‘Kabinet Reformasi’ itu, beliau berkata, PAS akan terus memainkan peranannya semaksimum mungkin dalam menjadi pembangkang berwibawa.

“PAS akan menyemak imbang setiap tindak-tanduk Kerajaan Campuran PH-BN ini,” katanya.


Jangkitan varian Delta cepat hanya dalam 15 saat

PUTRAJAYA, 5 Zulhijjah 1442H, Khamis – Jangkitan varian baharu COVID-19 termasuk varian Delta boleh merebak dengan cepat dalam masa hanya 15 saat melalui udara, kata Ketua Pengarah Kesihatan Tan Sri Dr Noor Hisham Abdullah.

Katanya jangkitan melalui udara ini akan meningkatkan kadar kebolehjangkitan dalam komuniti yang menyebabkan peningkatan kes harian.

“Peningkatan kes bukan hanya negara kita tetapi seluruh dunia terkesan dengan varian Delta termasuk negara jiran dan United Kingdom kerana varian Delta kini dominan menggantikan varian sedia ada. Kita lihat peningkatan kes sejak 26 Jun lepas…peningkatan ini kerana kadar kebolehjangkitan varian Delta yang begitu cepat.

“Kalau kadar kebolehjangkitan virus biasa antara 2.5 hingga 3 tetapi varian Delta dan varian yang kita kenal pasti adalah tinggi iaitu 5 hingga 8 kerana sifat virus berubah. Ertinya kalau 100 orang dijangkiti dalam tempoh masa terdekat akan jangkiti 500 hingga 800 orang,” katanya pada sidang media khas Kementerian Kesihatan (KKM) di sini hari ini.

Sementara itu, menurut Dr Noor Hisham, pelaksanaan kawalan pergerakan di bawah Pelan Pemulihan Negara bermula 1 Jun lalu, telah memberi ruang dan masa kepada KKM untuk mengurus pertambahan katil, peralatan dan ubat-ubatan di hospital seluruh negara.

Katanya ini boleh dilihat melalui kemampuan kementerian menyediakan 4,300 katil setakat ini dengan 3,600 katil di Pusat Kuarantin dan Rawatan COVID-19 Taman Ekspo Pertanian Malaysia Serdang (MAEPS) selain menambah 700 katil di tiga hospital termasuk di Hospital Serdang.

“Inilah masa yang kita gunakan untuk melaksanakan perolehan dan juga memberi masa untuk fasiliti kesihatan menampung pesakit,” katanya. – Bernama


PRU15: GTA hantar permohonan rasmi kepada RoS

BANGI, 9 Safar 1444H, Selasa – Gerakan Tanah Air (GTA) menghantar permohonan rasmi kepada Jabatan Pendaftar Pertubuhan (RoS) sebagai syarat untuk menyertai Pilihan Raya Umum ke-15 (PRU15).

Presiden Parti Pejuang Tanah Air (Pejuang), Datuk Seri Mukhriz Mahathir berkata, sekiranya diluluskan, GTA yang menggabungkan empat parti politik serta beberapa pertubuhan bukan kerajaan (NGO) akan menggunakan logo obor.

Mukhriz berharap, RoS dapat memberi kelulusan segera bagi membolehkan gabungan itu bersiap sedia dalam PRU15.

“Kalau bertanding nanti, lambang inilah yang kita pakai.

“Itu tujuan kita mohon untuk pendaftaran ini, kalau tak boleh sahaja kita bertanding secara bersendirian tetapi kira rasa lebih afdal untuk mengelakkan pertembungan antara keempat-empat parti,” katanya seperti dipetik Utusantv.com, hari ini.

Mukhriz bagaimanapun menjelaskan tiada alasan bagi permohonan GTA kepada RoS itu tidak diluluskan.

Katanya, semua empat parti yang menganggotai gerakan itu juga telah mempunyai pengalaman mendaftarkan parti masing-masing sebelum ini.

“Saya rasa tak ada sebab permohonan kami ditolak, malah syor kita dapat daripada RoS tadi adalah sifat nak meluluskan itu ada, cuma nak mengelak daripada perkara yang menimbulkan masalah.

“Kami semua dah ada pengalaman mendaftarkan parti, masing-masing pun daripada parti yang sudah mendaftar, bukan benda baharu.

“Cuma kali ini nak menggabungkan empat parti, jadi patutnya lebih mudah. Itu yang kita harapkan dapat diperolehi daripada RoS,” katanya.

GTA dianggotai empat parti politik iaitu Pejuang, BERJASA, Parti Perikatan India Muslim Malaysia (Iman) dan Parti Bumiputera Perkasa Malaysia (Putra).


Gaji minimum: Beberapa sektor pekerjaan diberi kelonggaran

PUTRAJAYA, 11 Ramadan 1443H, Rabu – Beberapa sektor pekerjaan termasuk sektor tidak formal akan diberi kelonggaran apabila pelaksanaan kadar gaji minimum RM1,500 berkuat kuasa 1 Mei ini, kata Menteri Sumber Manusia, Datuk Seri M. Saravanan.

Antaranya adalah kerja kampung, syarikat yang kurang daripada lima pekerja, dan syarikat yang berdepan kerugian besar seperti sektor perhotelan dan pelancongan, katanya.

Menekankan bahawa pendekatan sama iaitu kelonggaran yang diberikan adalah sama ketika perintah gaji minimum pada 2012, Saravanan berkata, kerajaan juga akan memberikan tempoh setahun kelonggaran bagi mana-mana pihak yang memerlukan dan tempoh tersebut boleh dipanjangkan mengikut kuasa menteri.

“Orang kampung (masih) bekerja dengan gaji RM500, RM600. Kalau saya paksa mereka dibayar RM1,500, mereka mungkin akan hilang pekerjaan,” katanya kepada pemberita selepas majlis pelancaran inisiatif Microcredential Perbadanan Pembangunan Sumber Manusia Berhad (HRD Corp) di sini, hari ini.

Pada 19 Mac lepas, Perdana Menteri, Datuk Seri Ismail Sabri Yaakob mengumumkan kelulusan pelaksanaan kadar gaji minimum RM1,500 sebulan di seluruh negara mulai 1 Mei ini.

Menurut Saravanan, pelaksanaan kadar gaji minimum itu adalah selaras dengan Akta Majlis Perundingan Gaji Negara 2011 (Akta 732) yang ia perlu dikaji sekali dalam dua tahun.

“Kalau bukan sekarang, bila? Akta (Akta 732) kata dua tahun sekali. Kalau saya tak buat akan ada orang kutuk saya, Saravanan langgar akta,” katanya.

Mengenai inisiatif Microcredential HRD Corp, Saravanan berkata ia bertindak sebagai mekanisme penyambung antara institusi pengajian tinggi dan industri di Malaysia dengan sasaran penawaran sebanyak 50,000 tempat latihan kelayakan mikro kepada rakyat negara ini menjelang akhir tahun ini (2022).

Beliau berkata lebih tiga juta tempat latihan kelayakan mikro juga akan ditawarkan dalam tempoh lima tahun akan datang.

Microcredential HRD Corp diperkenalkan bagi membolehkan individu yang mengikuti kursus pendek diberi pengiktirafan secara profesional dan dinilai berdasarkan kepada pengetahuan, kemahiran dan sikap utama individu tersebut.

Ia merupakan pembelajaran singkat yang fokus kepada skil profesional tertentu berasaskan keperluan industri dan diiktiraf oleh majikan.

Menteri Pengajian Tinggi, Datuk Seri Dr Noraini Ahmad dalam ucapannya sebelum itu berkata, kursus berbentuk pensijilan mikro memberikan laluan kepada penganugerahan akreditasi akademik yang lebih besar, bergantung kepada dasar pindahan kredit di institut pengajian tinggi (IPT) dan badan kelayakan profesional sedia ada.

“Saya yakin dengan inisiatif ini boleh membantu menyelesaikan masalah ketidakpadanan antara kemahiran sumber manusia sedia ada dengan permintaan majikan, industri dan pasaran pekerjaan di Malaysia,” katanya.

Maklumat lanjut mengenai inisiatif itu boleh diperoleh melalui https://hrdcorp.gov.my/ms/microcredential-bm/.-  Bernama


Ebola merebak, 6 negara terima amaran

GENEVA, 4 Rejab 1442H, Selasa – Pertubuhan Kesihatan Sedunia (WHO) memberi amaran kepada enam negara untuk melakukan langkah berjaga-jaga dengan wabak pembunuh Ebola.

Ketika ini, wabak berkenaan dikesan sudah merebak di Guinea dan Republik Demokratik Congo.

Wabak Ebola yang dikesan di Guinea Ahad lalu adalah kali pertama sejak kali terakhir menjangkiti penduduk pada tahun 2013 hingga 2016.

Sementara itu, Republik Demokratik Congo melaporkan bahawa virus itu muncul pada 7 Februari lalu.

“Kami sudah dapat mengesan enam negara berdekatan termasuk Sierra Leone dan Liberia,” kata Margaret Harris dari WHO dalam satu taklimat di Geneva.

Pada masa sama, beliau tidak menyatakan negara-negara lain yang turut terbabit dalam jangkitan wabak berkenaan.

Katanya, pihak berkuasa kesihatan telah mengenal pasti hampir 300 orang di Congo dan kira-kira 109 di Guinea dijangkiti Ebola.

Sampel gen Ebola dari Congo dan Guinea diambil bagi mengetahui asal usul dan usaha mengenal pasti strain sedang dijalankan.

“Kami tidak tahu sama ada jangkitan ini adalah wabak Ebola yang terus merebak dalam populasi manusia atau sekiranya ia bergerak menerusi populasi haiwan, namun kajian akan membantu maklumat itu,” kata Harris.

Sudah hampir 40 tahun sejak Ebola dikesan dan kini, virus pembunuh ini kembali menyebabkan wabak maut

Pesakit dijangkiti menerusi cecair badan dan mengambil masa dua hingga 21 hari untuk menunjukkan gejala dan menjangkiti orang lain.-Agensi


Pembela rayu pihak berkuasa terima kunjungan, bincang isu mahkamah dan Islam

INILAH apa yang saya selalu perkatakan sebagai implikasi kepada ‘floodgate’ yang terbuka. Bagi saya, kali ini ialah hasil daripada keputusan mahkamah dalam kes Rosliza Ibrahim yang dibenarkan diisytihar sebagai bukan Islam.

Semalam, media melaporkan seorang individu yang memohon mahkamah untuk membatalkan status dirinya yang didaftarkan sebagai seorang Islam oleh bapanya lebih kurang 30 tahun yang lalu.

Jika mengikut ‘precedent’ keputusan mahkamah yang membenarkan Puan Rosliza Ibrahim mengisytiharkan dirinya sebagai bukan Islam, selepas berpuluh tahun hidup berstatuskan Islam, maka individu yang memohon ini pasti akan berjaya.

Dan kejayaan kedua berturut-turut ini pasti akan diiringi dengan ketiga, keempat, kelima dan seterusnya kerana ‘floodgate’ sudah dibuka semakin luas.

Kita pasti memang ramai sudah ‘beratur’ untuk berbuat perkara yang sama kerana kemungkinan untuk berjaya itu adalah semakin meyakinkan.

Tetapi bagi saya, ada lagi banyak lagi ‘floodgate’ yang lebih besar yang boleh terbuka rentetan siri-siri peristiwa sebegini.

Mungkinkah kita akan menuju sejengkal demi sejengkal ke arah kebenaran untuk terus murtad secara keseluruhan atau agama seseorang hanya boleh dipilih selepas umur 18 tahun?

Ada negara-negara Barat sudahpun, atau sekurang-kurangnya hampir di tahap itu. Dan kita lihat memang orang kita suka sangat terikut-ikut.

Mungkin bukan sekarang, bukan 10 tahun lagi tapi mungkin 100 tahun lagi. Dan mencapai sesuatu ‘milestone’ yang besar adalah hasil daripada batu-bata kecil yang ‘membina’ kejayaan tersebut.

Lihatlah berapa lama dan betapa terancangnya sehingga perkahwinan sejenis akhirnya dibenarkan di pelbagai negara yang mana 100 tahun yang lalu negara-negara tersebut ‘totok’ menentangnya.

Banyak lagi kes akidah yang boleh dikaitkan dan disentuh, misalnya kes Indira Gandhi dan sebagainya.

Tetapi saya ingin mengajak kita untuk berfikir dan melihat isu-isu sebegini dengan pelbagai lapis dan perspektif.

Kepada pihak yang mempunyai kuasa, sampai bila mahu pejam sebelah mata dan leka? Terimalah permohonan kunjungan kami dan kita berbincanglah untuk selesaikannya sebagai satu ummah.

Aminuddin Yahaya
Pengerusi PEMBELA


‘Dalam PH ada bersikap anti-Islam, fanatik benci Melayu’

BANGI, 18 Safar 1444H, Khamis – Demi mengelakkan mudarat politik lebih besar, PAS menolak bersama Pakatan Harapan (PH) walaupun dijemput menyertai pakatan itu sebelum Pilihan Raya Umum ke-14 (PRU14).

Presiden PAS, Tan Sri Abdul Hadi Awang berkata, penolakan itu kerana PAS mempunyai pengalaman paling lama dalam bertahaluf dengan beberapa parti yang ada bersamanya.

“Secara tegas, PAS menolak mudarat politik yang memberikan akibat lebih besar dan parah kepada negara sehingga merobohkan asas, mematahkan cabang penting termasuk hubungan masyarakat majmuk menjadi rapuh,” katanya dalam kenyataan, hari ini.

Ahli Parlimen Marang itu mendakwa ramai dalam kalangan PH tidak beraqidah dan bermoral (berakhlak) kerana secara terbuka dengan mengumpulkan kumpulan pemberi dan penerima rasuah.

Malah, dalam PH juga terkumpul kalangan bersikap anti-Islam, mengancam institusi raja-raja, rukun negara dan asas-asas Perlembagaan Persekutuan khususnya kemuliaan Islam sebagai agama bagi agama rasmi.

Bahkan, terdapat kalangan PH fanatik bencikan Melayu dan Bumiputera, tanpa mempedulikan hak terhadap agama lain dan kaum yang sudah mencukupi.

Atas dasar itu, PAS tetap mempertahankan hak Melayu, Bumiputera dan Islam, termasuk bahasa menjadi teras kepimpinan negara ini tanpa menghapuskan bangsa dan bahasa lain.

“Mereka mengamalkan politik dendam melalui kenyataan terbuka yang mengganggu-gugat urusan pentadbiran negara dan menyusahkan badan kehakiman,” kata Abdul Hadi.

Pada masa sama, PAS juga menentang teori ‘Malaysian Malaysia’ dan sikap fanatik perkauman kerana kedua-duanya bercanggah dengan Islam dan fitrah manusia.

Lebih malang, PH tidak menunaikan manifesto seperti janji menghapuskan tol, menangguh bayaran balik Perbadanan Tabung Pendidikan Tinggi Nasional (PTPTN) dan lain-lain, yang dilihat sebagai penipuan dan pembohongan yang menghilangkan sifat (adil).

“Pengalaman PAS bertahaluf siyasi dengan beberapa parti komponen dalam PH, memberikan suatu pengalaman cukup matang kepada PAS untuk mengenali lebih dekat cubaan menghalang perjuangan Islam,” katanya.


Tak mungkin Kerajaan Pusat berubah meski PN menang 6 negeri: Penganalisis

Oleh Athirah Huda Zalhe

BANGI, 21 Muharram 1445H, Selasa – Mustahil untuk berlaku perubahan kepada Kerajaan Persekutuan, meskipun Perikatan Nasional (PN) mendominasi semua negeri pada Pilihan Raya Negeri (PRN), Sabtu ini.

Penganalisis politik Universiti Teknologi Mara (UiTM), Mujibu Abd Muis berkata, dominasi PN pada PRN berkemungkinan besar tidak akan membawa kesan kepada pertukaran Kerajaan Pusat atas dua faktor utama.

Ini membabitkan Akta Lompat Parti yang tidak memungkinkan ahli-ahli Parlimen berbuat demikian sehingga menjejaskan sokongan kerajaan, selain mengambil kira sokongan blok Sabah dan Sarawak.

“Tetapi benda yang boleh berlaku di dalam PRN, barangkali akan memberi impak terbesar kepada UMNO (sekiranya parti itu kalah di banyak kerusi Dewan Undangan Negeri).

“Kalau UMNO ini terimpak, maka jika ada tekanan daripada UMNO kepada Zahid Hamidi (Presiden UMNO) dan katakanlah worst case scenario Zahid jatuh dari UMNO, maka UMNO boleh melompat 30 kerusi ke PN,” katanya kepada Ismaweb.net.

Sekiranya situasi itu berlaku, Mujibu berkata, ada kemungkinan untuk Kerajaan Persekutuan berubah, memandangkan perubahan sokongan secara ‘en bloc’ atau bersama keseluruhan dibolehkan.

“Jadi bila itu berlaku, maka bolehlah (kerajaan) tumbang. Cuma sejauh mana pula hal-hal yang terkait UMNO boleh jadi sebegitu.

“Dan tentulah perlu ambil kira Sabah, Sarawak sama ada nak ikut atau tidak. Tetapi saya secara peribadi saya rasa boleh ikut kerana mereka merasakan siapa juga jadi kerajaan tiada masalah, yang penting negeri,” katanya.

Bagaimanapun, beliau masih menegaskan bahawa sukar dan hampir mustahil untuk berlaku perubahan di peringkat Pusat sekiranya PN mendominasi enam negeri PRN.

Sebelum ini, Presiden PAS, Tan Sri Abdul Hadi Awang mendakwa akan berlaku perubahan dalam Kerajaan Persekutuan sekiranya PN memenangi kesemua enam negeri PRN.

Ketika berucap pada satu majlis di Sendayan, Negeri Sembilan, Abdul Hadi berkata, adalah penting bagi rakyat untuk menunjukkan sokongan dengan memastikan kemenangan calon PN yang bertanding dalam PRN.

Berita berkaitan;


KKM akan tubuh Institut Kebangsaan Rawatan Pra-Hospital dan Perubatan Bencana

KUALA LUMPUR, 6 Safar 1445H, Rabu – Kementerian Kesihatan (KKM) akan menubuhkan Institut Kebangsaan Rawatan Pra-Hospital dan Perubatan Bencana sebagai usaha untuk memastikan penyampaian perkhidmatan terbaik dapat diberikan kepada rakyat terutamanya ketika berdepan musibah atau bencana.

Menteri Kesihatan, Dr Zaliha Mustafa berkata, selain itu, kerjasama hotspot antara kementerian dengan St. John Ambulans Malaysia (SJAM) dan Bulan Sabit Merah Malaysia (BSMM) sejak 2014 juga akan diperkemaskan bagi melaksanakan usaha berkenaan.

“Perkongsian kepakaran antara petugas barisan hadapan KKM dan EMRS (Unit Bantuan Perkhidmatan Kecemasan) Jabatan Bomba dan Penyelamat Malaysia (JBPM) seperti berkaitan latihan keselamatan kebakaran dan pengurusan bencana juga harus diteruskan untuk memastikan tugas mereka dapat dilaksana dengan cekap dan selamat,” katanya menerusi hantaran Facebooknya, malam ini.

Terdahulu, Dr Zaliha menyaksikan Majlis Menandatangani Nota Persefahaman Kerjasama Strategik antara KKM dan JBPM bagi memperkasa Perkhidmatan Rawatan Pra-Hospital dan Ambulans (PRPA) di negara ini.

Beliau menjelaskan jalinan kerjasama antara KKM dan JBPM dalam meningkatkan keupayaan perkhidmatan prahospital telah diwujudkan dengan Pelancaran Emergency Air Ambulance Rescue Service (EMARS).

Katanya, kolaborasi KKM-JBPM tersebut dilakukan melalui perkongsian sumber kenderaan EMRS, penempatan anggota KKM digerakkan bersama kenderaan EMRS; perkhidmatan ‘’online medical direction’ dari Pusat Penyelarasan Kecemasan Perubatan (MECC) kepada EMRS dan penempatan latihan dalam kerja bagi pasukan EMRS di Jabatan Kecemasan dan Trauma Hospital KKM.- Bernama


Allah bantu mudahkan urusan saya ke Gaza: Ustaz Ebit Lew

BANGI, 12 Zulhijjah 1442H, Khamis – Pendakwah bebas, Ustaz Ebit Liew menyangkal dakwaan bahawa beliau menyukarkan usaha pihak lain untuk masuk ke Gaza selepas misi kemanusiaannya baru-baru ini.

Menyifatkan tuduhan itu sebagai fitnah besar, beliau berkata, apa yang terjadi adalah sebaliknya kerana kerjasama dan usaha yang dilakukan antara kerajaan Malaysia dan Mesir, akan memberi manfaat kepada mana-mana pihak lain yang berhasrat masuk ke Gaza selepas ini.

Bahkan Ustaz Ebit menafikan beliau dan pasukannya membayar syarikat Hala untuk masuk ke Gaza.

“Saya dituduh menggunakan khidmat syarikat bernama Hala, sedangkan saya tak tahu dan tak pernah dengar pun tentang syarikat itu. Kejayaan kami masuk ke Gaza adalah kerana kerjasama baik dan usaha daripada pihak kerajaan dan kedutaan di bawah Datuk Seri Hishammuddin Hussein, serta kerajaan Mesir.

“Saya sendiri tak sangka, memang ia satu keajaiban. Pada mulanya kami mahu guna khidmat Mile of Smiles, kami diminta bayar RM40,000 satu kepala. Jumlah yang tinggi, jadi saya cakap, tak mengapalah, kalau dapat saya seorang masuk pun sudah cukup baik.

“Tetapi selepas diberikan nama untuk urusan masuk, masih gagal dapat kelulusan. Kami tak putus asa, pasukan saya setiap hari tak tidur, solat hajat dan berdoa, saya yakin Allah akan bantu.

“Nak masuk ke Gaza kena ada dua kelulusan, satu daripada kerajaan Mesir dan satu lagi kelulusan tentera. Dan selalunya nak dapat kelulusan kerajaan Mesir itu yang susah. Tetapi macam saya cakap, Allah bantu, memang satu keajaiban, kedutaan hantar dokumen kepada kerajaan Mesir dan ia diluluskan.

“Segala puji bagi Allah, kami kemudiannya dapat bantuan daripada ejen perisikan tentera Mesir untuk ke Gaza. Kami ke sana dengan sebuah agensi, Lucky Tour. Kalau dengan Mile of Smiles kami kena bayar RM40,000, tetapi dengan agensi ini kami bayar RM10,000 sahaja,” katanya seperti dilapor media tempatan, hari ini.

Selain itu, Ustaz Ebit juga menafikan dakwaan beliau menggunakan duit rakyat Malaysia untuk memudahkan perjalanannya di sana.

“Saya tak pernah buka tabung untuk Gaza. Saya ke sana dengan duit sendiri, ditambah dengan bantuan sahabat-sahabat baik yang tak mahu nama mereka disebutkan.

“Jadi saya tak rasa ada keperluan untuk saya ceritakan dengan terperinci apa yang saya buat dengan duit itu, kerana itu duit saya,” katanya.


PRN Melaka: Pertembungan antara kiasi vs kiasu memenangkan BN

MENGADAKAN pilihan raya ketika pandemik menguntungkan politik Melayu, maka segerakan PRU15. MCA dan MIC jangan terlalu seronok, kerana kemenangan kamu bergantung kepada undi Melayu.

Apa yang berlaku di PRN Melaka tidak mustahil boleh menjangkiti Selangor dan Pulau Pinang, jika muafakat antara parti-parti Melayu dan Islam dapat diperkasakan dan PRU15 disegerakan dengan SOP ketat.

Budaya kiasi (takut mati) masih lagi mengatasi budaya kiasu (takut kalah) dalam masyarakat Cina menjadikan peratusan mengundi mereka menurun. Sudah tentu ia memberi kelebihan kepada UMNO dan parti-parti politik Melayu yang lain untuk menang.

Pokoknya, jangan terlampau ego, jangan tamak, sombong dan bongkak. Allah SWT tidak sukai sifat seperti itu.

Tidak akan ada kemenangan mutlak jika bersolo, meskipun PRN Melaka berjaya membuktikan. Negeri-negeri lain belum pasti.

Pokoknya, jika mahu teruskan momentum kemenangan, tidak mustahil dua pertiga di peringkat Parlimen, mesti ada muafakat. PH terutama PKR pasti akan menerima tamparan hebat dalam PRU15 akan datang.

Tidak dapat dinafikan, PRN Melaka, bukanlah kayu pengukur sebenar untuk mendabik dada bahawa turun secara solo itu menguntungkan UMNO (BN). Budaya politik Melaka berbeza sedikit dengan budaya politik Selangor. Begitu juga dengan Pulau Pinang.

Untuk menumbangkan PH (PKR) di Selangor terutamanya, seterusnya merampas negeri di bawah PH, tidak ada cara lain, bermuafakat, terutama antara UMNO dan PAS. PPBM mungkin tidak berahi, disebabkan sejarah permusuhan dengan UMNO. Sama seperti PAS dan PAN, sukar untuk disatukan.

PAS pula perlu mengkaji semula muafakat mereka dengan PPBM, jika mahu menambah kerusi di negeri-negeri lain, selain Kelantan, Terengganu dan Kedah. Tidak mustahil, Perlis boleh kembali semula kepada PAS, jika Muafakat Nasional diperkasakan.

Realiti politik yang sedia ada tidak membenarkan PAS memilih kedua-dua, bersama UMNO dan juga bersama PPBM. PAS mesti memilih salah satu. Sudah tentu kelebihan berpihak kepada memilih UMNO, kerana akar umbi UMNO kuat. Gabungan PAS sudah tentu UMNO bertambah kuat.

Persoalannya, apakah PAS berani membuat keputusan sedemikian? Sebenarnya, tidak mustahil jika PAS berkehendak.

Namun, jika PAS terus bertegas bersama PPBM (PN), sejarah PAS membuktikan, PAS boleh berdiri sendiri tanpa bantu parti lain.

Isunya, adakah PAS tidak sanggup kehilangan negeri lain, seperti Kedah, jika pun mungkin dapat mempertahankan Kelantan dan Terengganu? Mempertahankan Terengganu pada pengamatan saya, laluan yang agak sukar, jika muafakat gagal. Lambakan kedai vape dan penagihan dadah, semakin membimbangkan saya.

Apakah PAS tidak mahu menambah kerusi di negeri-negeri lain seperti Pahang, Johor, Perak, Negeri Sembilan, Perlis, Pulau Pinang dan lain-lain?

Elok juga pemimpin-pemimpin PAS yang ramai alim, buat sembahyang istikarah. Moga Allah memberikan petunjuk.

Yang jelas, realiti politik tidak membenarkan PAS memilih kedua-duanya antara UMNO-PPBM. Setakat ini mustahil untuk mereka bersatu, melainkan dengan izin Allah SWT pilihan PAS hanya satu, bersama UMNO atau PPBM.

Jika bersama UMNO, peluang PAS menambah kerusi dan berkuasa semula di Perlis tidak mustahil.

Justeru, mulakan rundingan daripada sekarang, sebelum terlambat. PRU15 perlu diadakan ketika pandemik ini kerana ia berpihak kepada parti-parti politik Melayu dan Bumiputera, jika politik kiasi terus menyelubungi dan menenggelamkan politik kiasu dalam masyarakat Cina.

Sejak dahulu, saya sudah perkatakan, budaya politik Cina masih terikat dengan kiasi. Budaya takut mati kiasi masih menyelubungi kiasu.

Sebab itu, janganlah terlalu manjakan MCA terutamanya terutama untuk bertanding di kawasan majoriti Melayu. Ia langsung tidak menguntung politik Melayu dan Islam, malah amat merugikan. Menjadi gunting dalam lipatan.

MCA mahu pun Gerakan, bukanlah rakan sejati, sejarah telah membuktikan, sekadar hiasan untuk menunjukkan Kabinet berwarna-warni bolehlah. Tetapi untuk mempercayai parti perkauman ini sepenuhnya adalah terlalu sukar. Perjuangan bangsanya kadang kala jauh lebih bahaya daripada parti ultra kiasu.

Parti-parti ini, bila-bila masa boleh melompat bila keadaan mungkin ‘merugikan’ bangsanya. Memberikan kawasan majoriti Melayu untuk ia bertanding dan kemudian menang, bukanlah pilihan yang bijak kerana ia akan memakan diri.

Terus terang, saya lebih mempercayai MIC daripada MCA, realiti politik yang sebenar. Rasis MIC tidak seteruk MCA, walaupun tidak dinafikan. Jika MCA ini benar-benar kuat dan ikhlas, tempat MCA bukan di kawasan majoriti Melayu, tetapi majoriti Cina, berhadapan dengan rakan ultra kiasunya DAP. Di situlah kekuatan MCA sebenarnya. Persoalannya, mampukah MCA menang di kawasan majoriti Cina?

Sebelum melabuhkan tirai, bapak ultra kiasu dalam ulasan terbaharunya mengenai PRN Melaka, nampak begitu gusar sekali, sekiranya kemenangan BN ini akan memberi laluan kepada Najib Razak akan kembali semula menjadi Perdana Menteri ke-10.

Perkara ini langsung tidak mustahil kerana sistem demokrasi yang kamu banggakan selama ini membenarkan. Jangan salahkan Najib Razak jika beliau kembali menjadi Perdana Menteri semula. Yang perlu dipersalahkan adalah sistem demokrasi itu. Demokrasi membenarkan rakyat memilih siapa sahaja yang mereka suka dan percayai.

Sama seperti apa yang berlaku kepada Donald Trump apabila terpilih menjadi Presiden Amerika Syarikat sebelum ini. Rakyat Amerika tahu siapa sebenarnya Trump, dengan latar belakangnya semua orang tahu. Tetapi rakyat Amerika tetap memilih Trump. Ini bukan salah Trump. Tetapi salah sistem demokrasi, kerana memberikan kuasa terhadap rakyat begitu besar meskipun memilih mereka yang tidak sepatutnya dipilih.

Kenyataan bapak ultra kiasu ini menjadi saya tertanya-tanya apakah ultra kiasu sudah kecewa dengan sistem demokrasi yang dibanggakan selama ini, atau bapak ultra kiasu tertarik dengan sistem Islam? Jika begitulah keadaannya, maka sokonglah sistem politik Islam dan RUU 355.

Akhirnya, apapun, sebagai rakyat jelata, saya tidaklah teruja sangat dengan apa yang berlaku dalam PRN Melaka, bak kata nukilan yang saya tidak pasti datang daripada siapa, tetapi izinkan saya petik kata-kata itu di sini.

Kemenangan atau kekalahan,
itu milik ahli politik.
Kehidupan mereka akan berubah.
bukan kehidupan kita.

Apa yang milik kita ialah keluarga, sahabat, dan jiran-jiran kita.

Jadi, apa sahaja keputusan,
jangan abaikan mereka semua.

Siapa sokong BN atas keyakinan dia maka sokonglah.

Siapa sokong PAS atas keyakinan dia maka sokonglah.

Siapa sokong PH atas keyakinan dia maka sokonglah.

Itulah asas demokrasi.

Jangan doakan kematian,
Jangan kutuk,
jangan caci.
jangan maki.
jangan fitnah.

Raikan perbezaan dan eratkan persaudaraan.
Kawan tetap kawan itu pasti,
tapi lawan tetap lawan hanya sokong politik,

Kita sakit siapa datang ziarah?
Kita mati siapa datang ziarah? .
Sembahyang jenazah siapa hantar ke kubur? ,
Talkin siapa amin kan?
Tahlil pun siapa yang datang?
Yang kita sokong menang tak datang pun,
Jadi jangan taksub pada calon dan parti.

Eratkanlah ikatan silaturahim sesama kita.

(tanpa nama, 2021)

Prof Dr Mohd Ridhuan Tee Abdullah


KKM semak pemberian elaun khas petugas barisan hadapan

KUALA LUMPUR, 28 Rejab 1443H, Rabu – Kementerian Kesihatan (KKM) akan menyemak dan mengemas kini dari semasa ke semasa untuk memperluaskan pemberian elaun khas kepada petugas barisan hadapan kesihatan yang mengurus wabak COVID-19 di negara ini.

Menterinya, Khairy Jamaluddin berkata, selain doktor, jururawat dan pemandu ambulans yang ketika ini termasuk dalam kalangan petugas yang layak menerima elaun khas tersebut, namun masih terdapat kumpulan lain kesihatan yang terlibat dalam pengurusan wabak itu.

“Kumpulan yang layak menerima elaun khas ini akan kita semak akan kemas kini dari semasa ke semasa, contohnya ahli fisioterapi yang terlibat dalam rawatan pesakit ‘long COVID’ yang kita fikir menepati kriteria untuk mendapat elaun khas tersebut,” katanya ketika sesi soal jawab di persidangan Dewan Rakyat di sini hari ini.

Beliau menjawab soalan Datuk Dr Hasan Bahrom (PH-Tampin) yang mahu Khairy menyatakan berkenaan pembayaran bonus kepada pekerja barisan hadapan dalam kalangan kakitangan kesihatan.

Khairy berkata, sehingga 31 Disember tahun lalu sebanyak RM1.1 bilion elaun khas telah dibayar kepada petugas barisan hadapan kesihatan. – Bernama


Perarakan Yahudi provokasi terang-terangan terhadap rakyat Palestin

BAITULMAQDIS, 28 Syawal 1443H, Ahad – Nasionalis Yahudi – yang mengibarkan bendera – berarak melalui kawasan muslim Kota Lama Baitulmaqdis dalam satu perarakan sehingga mencetuskan semula ketegangan antara warga Israel dan Palestin.

Perarakan tahunan Baitulmaqdis meraikan penawanan Israel ke atas Kota Lama dalam perang Timur Tengah 1967 dan menarik ribuan peserta sambil melontarkan batu.

Bagaimanapun, bagi rakyat Palestin, perarakan itu provokasi terang-terangan dan pencabulan salah satu daripada beberapa lokasi di bandar itu – yang semakin dikepung oleh pembangunan dan penempatan haram Yahudi.

Semalam, Pergerakan Perjuangan Islam Palestin (Hamas) mengeluarkan kenyataan menggesa rakyat Palestin di Gaza, Tebing Barat dan Baitulmaqdis, bersama-sama dengan minoriti Arab Israel bangkit untuk mempertahankan Baitulmaqdis dan Masjid al-Aqsa.

Walaupun desakan untuk memikirkan semula perarakan daripada beberapa sekutu gabungannya sendiri, Perdana Menteri Israel, Naftali Bennett enggan menerima sebarang perubahan.

“Perarakan bendera diadakan seperti biasa mengikut laluan yang dirancang, seperti yang telah berlangsung selama beberapa dekad,” kata pejabatnya sambil menambah bahawa ia akan menyemak keadaan secara berkala sepanjang beberapa jam akan datang.

Baitulmaqdis dan tapak sucinya terletak di tengah-tengah konflik Israel-Palestin selama beberapa dekad.

Israel melihat seluruh Baitulmaqdis sebagai ibu kotanya yang abadi dan tidak boleh dibahagikan, manakala rakyat Palestin mahukan bahagian timur sebagai ibu negara masa depan mereka.

Ketegangan telah meningkat di bandar selama beberapa minggu.

Pertempuran berulang berlaku antara rakyat Palestin dan polis Israel di perkarangan al-Aqsa pada April – ketika bulan Ramadan – dengan umat Islam berang berikutan peningkatan jumlah pengunjung Yahudi ke lapangan masjid.

Al-Aqsa adalah tapak ketiga paling suci dalam Islam.

Perarakan pada Ahad berakhir di Tembok Barat iaitu kawasan suci bagi kaum Yahudi yang terletak di bawah Masjid al-Aqsa. – Agensi


829 diselamatkan di bawah jenayah pemerdagangan orang

KUALA LUMPUR, 9 Zulhijjah 1442H, Isnin – Sebanyak 829 orang dipercayai mangsa pemerdagangan  orang diselamatkan dalam 190 serbuan polis di seluruh negara dalam tempoh Januari tahun lepas hingga Mei tahun ini dan memperoleh Perintah Perlindungan Sementara (IPO).

Pengarah Jabatan Siasatan Jenayah Bukit Aman Datuk Seri Abd Jalil Hassan berkata. daripada jumlah itu, 74 orang telah mendapat Perintah Perlindungan (PO) tahun lepas, manakala 65 orang memperolehnya dalam tempoh lima bulan pertama tahun ini.

“Sebanyak 599 orang diselamatkan hasil 146 serbuan tahun lepas manakala 230 orang diselamatkan dalam 44 serbuan dari Januari hingga Mei tahun ini.

“Sebanyak 243 orang ditahan kerana disyaki terlibat dalam jenayah pemerdangan orang sepanjang tahun lepas manakala 110 orang ditahan tahun ini,” katanya kepada Bernama baru-baru ini.

Beliau berkata, jenayah pemerdagangan orang adalah jenayah rentas sempadan yang menjadi isu global dan polis serius dalam membanteras jenayah itu.

“Antaranya bekerjasama dengan pertubuhan bukan kerajaan yang banyak membantu dalam penyaluran maklumat dan mewujudkan kesedaran awam berhubung jenayah pemerdagangan orang dan penyeludupan migran.

“(Selain itu), pelbagai program tahunan termasuk kursus, latihan dalam perkhidmatan, seminar dan bengkel dijalankan sama ada anjuran dalaman atau kerjasama dengan agensi atau pertubuhan luar,” katanya.

Beliau berkata, program-program berkenaan bertujuan meningkatkan pengetahuan, kemahiran dan kepakaran pegawai terutama dalam kalangan agensi penguatkuasaan dan pendakwaan bagi memerangi jenayah tersebut.

Abd Jalil berkata, Polis Diraja Malaysia (PDRM) berusaha untuk membanteras jenayah pemerdagangan orang terutamanya buruh paksa dengan tindakan yang berterusan.

“Merujuk kepada statistik sepanjang tahun lepas, PDRM menjalankan 62 serbuan terhadap jenayah eksploitasi buruh paksa dan bagi tahun ini sehingga bulan Mei, sebanyak 25 serbuan dijalankan. Kebanyakan mangsa adalah rakyat Indonesia, Filipina dan India,” katanya. – Bernama


Tapak masjid bina kuil: MB digesa proaktif, jangan hanya buat penafian

SEREMBAN, 15 Safar 1443H, Rabu – Menteri Besar Negeri Sembilan, Datuk Seri Aminuddin Harun digesa untuk bertindak lebih proaktif dan bukan hanya menafikan isu kebenaran cadangan pembinaan kuil di atas tanah milik Jabatan Hal Ehwal Agama Islam Negeri Sembilan (JHEAINS) di Taman Indah Tampin yang tular baru-baru ini.

Presiden Barisan Jemaah Islamiah Se-Malaysia (BERJASA), Ustaz Haji Zamani Ibrahim berkata, BERJASA bahagian Tampin telah turun melihat tapak masjid yang didakwa diceroboh itu.

Beliau berkata, tapak tersebut telah diletakkan papan tanda oleh JHEAINS, namun tetap diceroboh oleh individu tidak bertanggungjawab dengan menanam tanaman dan membina bangsal simpanan barang-barangan.

“Bersebelahan tapak masjid yang telah diceroboh itu telah pun dibina kuil.

“Menteri Besar melakukan penafian tetapi tetap mengatakan lebih kurang 88 meter persegi dari sebahagian tanah rizab itu ditempiaskan oleh kerja-kerja pembinaan tersebut.

“Oleh itu, Menteri Besar jangan hanya menafikan tetapi mesti bertindak proaktif untuk membendung pencerobohan tersebut,” katanya dalam satu kenyataan.

Bimbang dengan perkara itu, Ustaz Zamani berkata, tidak mustahil juga dalam waktu terdekat terdapat kemungkinan kuil kecil dibina oleh pihak yang berminat untuk menjadikan tapak masjid sebagai tapak kuil.

“Kalau ini sudah berlaku, maka isu pencerobohan tersebut akan menjadi lebih rumit.

“Lihat sahaja apa telah berlaku kepada tanah masjid Tengku Besar Tampin, Sekolah Menengah Agama Gemas dan beberapa pencerobohan yang pernah berlaku sebelum ini,” katanya.

Sehubungan itu, untuk mengelakkan perkara ini menjadi lebih rumit, BERJASA mencadangkan supaya JHEAINS memagar kawasan tersebut bagi menghindari daripada sebarang pencerobohan.

“Lakukan pemantauan secara ketat terhadap status tanah tersebut,” katanya.

Pada masa sama, JHEAINS juga disyorkan membuat laporan polis untuk membawa kes pencerobohan tersebut ke pihak mahkamah.

“Kerajaan Negeri Sembilan mesti memperuntukkan belanjawan untuk membina surau atau masjid dengan kadar segera.

“Kerajaan Negeri Sembilan juga perlu melakukan siasatan berkaitan kuil yang telah dibina di bahagian atas tapak yang dicerobohi. Adakah kuil tersebut dibina atas tanah milik seseorang atau telah membina kuil atas tanah rizab kerajaan?

“Sekiranya kuil yang sudah dibina tersebut juga tanah yang dicerobohi, maka kes tersebut juga mesti dibawa ke mahkamah,” katanya.

Malah, Ustaz Zamani menegaskan, kerajaan juga mesti siasat sama ada terdapat Ahli Dewan Undangan Negeri (ADUN) yang terlibat dengan isu pencerobohan tapak masjid.

“Kesimpulannya, isu ini sesekali tidak boleh diambil ringan kerana ianya melibatkan sensitiviti umat Islam dan juga ketelusan serta integriti pihak terbabit dalam menjalankan amanah mereka,” katanya.


PRU hanya selepas negara pulih: Hamzah

SELAMA, 15 Rejab 1442H, Sabtu – Kerajaan Pakatan Nasional (PN) pastinya akan mengambil kira situasi pandemik dan program imunisasi dalam kalangan rakyat sebelum mengadakan Pilihan Raya Umum ke-15 bagi mengelak tercetusnya gelombang baharu penularan COVID-19 dalam negara.

Menteri Dalam Negeri Datuk Seri Hamzah Zainudin berkata pilihan raya hanya akan diadakan apabila negara benar-benar pulih daripada pandemik itu.

“Ia bagi memastikan kerajaan bertanggungjawab kepada rakyat dan saya berdoa biarlah penyakit ini berkurangan di negara kita, dan imunisasi telah dilakukan, barulah kita adakan pilihan raya,” kata beliau yang juga merupakan Setiausaha Agung Parti Peribumi Bersatu Malaysia (Bersatu) kepada Bernama hari ini.

Beliau berkata desakan pembangkang supaya kerajaan mengadakan pilihan raya ketika situasi COVID-19 masih belum reda, boleh memudaratkan.

Terdahulu Hamzah yang juga Ahli Parlimen Larut menyerahkan bantuan berupa beg sekolah dan pakaian seragam kepada 1,000 murid sekolah kebangsaan dan pelajar sekolah menengah di kawasan Batu Kurau di bawah Program Back To School di Dewan Astaka di Batu Kurau, dekat sini hari ini. – Bernama


Isu dokumen bocor: Benar atau tidak tetap jenayah

BANGI, 2 Safar 1444H, Selasa – Siasatan segera perlu dilakukan berhubung dakwaan berlaku kebocoran dokumen yang kononnya mengarahkan kes-kes tertentu dipercepatkan.

Saranan berkenaan disuarakan Ketua Pemuda PAS, Ustaz Ahmad Fadhli Shaari yang mahu siasatan dilakukan walaupun kesahihan berhubung dakwaan itu tidak dapat dipastikan lagi.

Malah, Ahli Parlimen Pasir Mas itu mendakwa, perkara tersebut bukanlah yang pertama dilaporkan.

“Sebelum ini penghakiman yang dikatakan ‘draf awal’ telah dibocorkan oleh pihak-pihak tidak bertanggungjawab.

“Apa dah jadi ni? Mereka yang bertanggungjawab di jabatan berkenaan tolonglah bersikap amanah,” katanya dalam kenyataan di Facebook miliknya, hari ini.

Mengulas lanjut beliau berkata, apa yang dibocorkan berkenaan jika benar ia dokumen yang sah, ia merupakan satu jenayah.

“Namun jika tidak benar, pihak ketiga yang susah payah mewujudkan draf palsu itu juga tetap dikira melakukan jenayah,” katanya lagi.

Justeru, beliau menyarankan supaya siasatan secara forensik teknologi dilakukan berikutan diyakini mampu mengesan siapa yang bertanggungjawab melakukan perbuatan tersebut.

Terdahulu, polis membuka kertas siasatan berkaitan draf penghakiman dalam tiga rayuan bekas Perdana Menteri, Datuk Seri Najib Tun Razak yang didakwa bocor.

26 Ogos lalu, polis juga membuka siasatan berhubung kebocoran dokumen draf didakwa keputusan perbicaraan rasuah Datin Seri Rosmah Mansor.


300 pelarian Rohingya mendarat di Pulau Sumatera

LHOKSEUMAWE, 19 Muharram 1442H, Isnin – Kira-kira 300 pelarian Rohingya ditemui masuk ke Pulau Sumatera, Indonesia hari ini, menurut pihak berkuasa.

Ketua Kampung Ujong Blang, Munir Cut Ali berkata, penduduk tempatan bertindak menolong pelarian berkenaan, ketika mereka mendarat berdekatan bandar Lhokseumawe, di pesisir pantai utara Sumatera.

“Kami melihat kapal datang ke darat di Ujong Blang, jadi kami menolong mereka mendarat dengan selamat,” katanya kepada pemberita.

Pada masa sama, ketua tentera wilayah itu, Roni Mahendra berkata, sekurang-kurangnya seorang daripada anggota kumpulan itu, membabitkan 102 lelaki, 181 wanita dan 14 kanak-kanak dilaporkan sakit dan terpaksa dikejarkan ke hospital tempatan untuk mendapatkan rawatan.

Bagaimanapun, Mahendra berkata, kumpulan pelarian itu perlu melakukan ujian saringan terlebih dahulu, bimbang mereka dijangkiti wabak COVID-19.

“Pihak kerajaan tempatan akan mencari tempat yang sesuai untuk mereka tinggal,” katanya.

Tidak jelas berapa lama warga Rohingya terbabit berada di laut atau jenis kapal yang mereka naiki.

Kumpulan yang dilaporkan itu juga terbesar di Indonesia sejak 2015.

Kejadian itu berlaku selepas kira-kira 100 warga Rohingya yang kebanyakannya wanita dan kanak-kanak tiba di kawasan sama pada Jun lalu, dan mereka menyifatkan perjalanan di laut sebagai berbahaya selama empat bulan.

Mereka mendakwa terpaksa minum air kencing sendiri untuk terus hidup malah dipukul oleh dalang pemerdagangan manusia.

Para pelarian terbabit juga mendakwa bahawa mereka berangkat awal tahun ini dari sebuah kem pelarian Rohingya di Bangladesh, yang terletak bersebelahan dengan Myanmar.

Sekurang-kurangnya sejuta Rohingya tinggal di kem pelarian Bangladesh, di mana dalang penyeludup manusia mengambil kesempatan menawarkan tempat berlindung apabila menjumpai mereka. -Agensi


Kes Adib: Kenapa kerajaan Melayu Islam diam diri?

BANGI, 19 Safar 1442H, Rabu – Perjuangan keluarga anggota bomba, Allahyarham Muhammad Adib Mohd Kassim mesti dibela, tegas Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim.

Beliau berkata, pesalah yang mengakibatkan kematian Allahyarham Muhammad Adib tidak seharusnya dilindungi, sebaliknya mesti dibawa ke muka pengadilan dan dihukum.

“Kerajaan Melayu Islam yang diharapkan membela arwah mendiamkan diri.

“Kematian Adib adalah bukti betapa murahnya nyawa seorang penjawat awam di Malaysia,” katanya dalam satu kenyataan, hari ini.

Terdahulu, buku biografi ‘Muhammad Adib’ dilancarkan di Pejabat Ikatan Muslimin Malaysia (ISMA), Bangi, hari ini.

Penulis buku berkenaan yang juga adik kepada Allahyarham Muhammad Adib iaitu Siti Aishah Mohd Kassim, 20, berkata, buku itu ditulis bagi menyimpan semua memori bersama abangnya.

Allahyarham yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham Muhammad Adib menghembuskan nafas terakhir pada 17 Disember 2018 di Institut Jantung Negara (IJN).


Warga Pakistan dalang sindiket jual PLKS palsu ditahan

BANGI, 11 Rabiulakhir 1443H, Selasa – Jabatan Imigresen Malaysia (JIM) menahan seorang lelaki warga Pakistan selepas dikesan mendalangi kegiatan pemalsuan pelbagai dokumen yang diedarkan dalam kalangan warga asing di negara ini.

Lelaki berusia 37 tahun itu ditahan dalam satu serbuan di sebuah kondominium mewah di Setapak, Kuala Lumpur pada Jumaat lepas.

Ketua Pengarah JIM, Datuk Khairul Dzaimee Daud berkata, lelaki itu mendirikan makmal khas untuk menghasilkan dokumen palsu di premis tersebut.

Katanya, pemeriksaan di kediaman terbabit menemui set peralatan komputer, mesin pencetak kad, pelbagai jenis cap perwakilan negara asing dan lain-lain peralatan yang digunakan dalam aktiviti haram terbabit.

“Pemeriksaan lanjut turut menemui pelekat-pelekat PLKS, lesen memandu Malaysia dan visa negara asing siap dicetak dan disusun rapi dipercayai sedia diserahkan kepada pelanggan.

“Turut ditemui adalah stok pelekat yang masih kosong dan wang tunai berjumlah RM13,710 yang disyaki hasil jualan dokumen palsu berkenaan,” katanya dalam kenyataan, hari ini.

Mengulas lanjut, Khairul Dzaimee berkata, soal siasat ke atas suspek membawa pasukan operasi ke sebuah kondominium lain di Jalan Genting Kelang yang turut disewa untuk kegiatan ini.

“Pemeriksaan di premis ini menemui cap PLKS dan lain-lain cap rasmi JIM palsu yang digunakan dalam pemalsuan dokumen.

“Modus operandi suspek adalah mengguna PLKS sebuah syarikat pembersihan sebagai lesen untuk bergerak bebas bagi menjalankan aktiviti yang menyalahi undang-undang ini,” katanya.

Selain itu, suspek juga dikesan menyewa beberapa kondominium mewah yang mempunyai akses terhad serta kawalan keselamatan ketat bagi menyukarkan siasatan dan dikesan pihak berkuasa.

“Sindiket ini dikesan menjalankan kegiatan sejak setahun lalu dengan mengenakan bayaran antara RM300 hingga RM500 bagi setiap pelekat PLKS bergantung kepada kualiti yang dikehendaki oleh pelanggan.

“Manakala bagi lesen memandu, bayaran yang dikenakan adalah sebanyak RM50. Kegiatan haram ini menyebabkan kerugian hasil kerajaan khususnya dalam bentuk bayaran levi pekerja asing hingga mencecah jutaan ringgit,” katanya.

Suspek kini ditahan di Depot Imigresen Semenyih, bagi membantu siasatan mengikut Seksyen 55D Akta Imigresen 1959/63 kerana kesalahan menghasilkan dokumen palsu dan Peraturan 39(b) Peraturan-Peraturan Imigresen 1963 bagi kesalahan melanggar syarat pas.


Kerajaan lantik konsesi korek pasir, lancar air di Sungai Kelantan

KOTA BHARU, 23 Rabiulawal 1442H, Isnin – Kerajaan Kelantan telah melantik beberapa syarikat konsesi untuk mengorek pasir dan kelodak di Sungai Kelantan bagi melancarkan aliran sungai terutama di bahagian kuala sungai berkenaan, lebih-lebih lagi ketika menjelangnya musim tengkujuh ini.

Timbalan Menteri Besar Datuk Mohd Amar Nik Abdullah berkata kerajaan negeri sememangnya telah mengambil maklum mengenai perkara itu dan sekiranya ia tidak dilakukan, boleh menyebabkan banjir yang buruk melanda negeri itu, terutama di Kota Bharu.

“Ada sesetengah pasir dan kelodak itu membentuk beting yang berubah menjadi pulau kecil menyebabkan laluan air sungai tersekat dan juga sungai yang menjadi cetek akibat timbunan pasir dan kelodak itu.

“Disebabkan itu beberapa syarikat telah diberikan kebenaran atau konsesi untuk mengambil pasir tersebut bagi tujuan pengaliran air sungai itu,” katanya ketika menjawab soalan Mohd Adanan Hassan (PAS-Kelaboran) di Persidangan Dewan Undangan Negeri (DUN) Kelantan di Kompleks Kota Darulnaim di sini hari ini.

Sementara itu DUN Kelantan turut dimaklumkan hasil durian terutama Musang King sepanjang tahun ini dianggarkan mencecah sehingga RM46 juta berbanding RM28 juta pada 2017.

Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar Negeri Tuan Mohd Saripudin Tuan Ismail berkata atas faktor itu, ramai usahawan durian dapat diwujudkan di Kelantan terutama dalam kalangan golongan miskin.

“Antara pengeluar Musang King terbesar adalah dari daerah Jeli, Kuala Krai dan Machang. Jabatan Pertanian akan terus membantu mereka yang berminat untuk menjadi usahawan durian,” katanya. – Bernama


Banjir: 7 daerah di Johor terjejas, mangsa meningkat kepada 5,818

JOHOR BAHRU, 19 Jamadilawal 1442H, Ahad – Banjir di Johor kini menjejaskan tujuh daerah dengan jumlah mangsa meningkat kepada 5,818 orang daripada 1,540 keluarga setakat 8 pagi ini berbanding 1,780 mangsa daripada 500 keluarga, malam tadi.

Pengerusi Jawatankuasa Kesihatan dan Alam Sekitar negeri R. Vidyananthan berkata, Mersing dan Pontian menjadi daerah terbaharu terjejas banjir menyusuli Kluang, Kota Tinggi, Johor Bahru, Kulai dan Batu Pahat.

Beliau berkata, sebanyak 28 lagi pusat pemindahan sementara (PPS) dibuka menjadikan keseluruhan 56 PPS beroperasi setakat pagi ini iaitu dua di Mersing, Pontian (satu), Kluang (19), Kota Tinggi (14), Johor Bahru (13), Kulai (lima) dan dua di Batu Pahat.

“Di Mersing, seramai 57 mangsa daripada 14 keluarga dipindahkan di dua PPS iaitu Sekolah Kebangsaan (SK) Tenglu dan SK Air Papan, pagi tadi. PPS SK Tenglu menempatkan 16 mangsa daripada empat keluarga dari Kampung Tenglu, manakala 41 mangsa daripada 10 keluarga dari Kampung Air Papan ditempatkan di PPS SK Air Papan.

“Sementara di Pontian, enam mangsa dari satu keluarga dari Kampung Ulu Pulai ditempatkan di PPS Dewan Masjid Kampung Ulu Pulai yang dibuka pukul 10 malam tadi,” katanya dalam kenyataan hari ini.

Vidyananthan berkata, setakat ini lima PPS sedia ada merekodkan peningkatan jumlah mangsa dengan Kluang seramai 1,826 mangsa, Kota Tinggi (868), Johor Bahru (2,452), Kulai (581) dan Batu Pahat (28).

Katanya, laluan FT003 (Jalan Johor Bahru-Kota Mersing) kini ditutup kepada semua kenderaan berikutan ditenggelami air dengan kedalaman 0.2 meter. – Bernama


Gesa naikkan elaun guru warden setimpal dengan beban

BANGI, 9 Syawal 1443H, Selasa – Kementerian Pendidikan Malaysia (KPM) diminta mengkaji semula tugas guru yang memikul tanggungjawab sebagai warden asrama – ini supaya amanah yang diberikan tidak terus terbeban.

Pengerusi Jawatankuasa Pendidikan parti BERJASA, Zulkifli Yahya berkata, selama lebih 30 tahun berada dalam sektor perguruan, isu beban tugas guru warden telah lama dibincangkan tetapi hingga kini belum ada jalan penyelesaian.

“Saya tahu mereka tertekan dan terbeban, ini kerana guru warden juga terpaksa membuat tugas hakikinya mengajar di samping tugas warden.

“Justeru menjadi kemestian untuk KPM melihat secara serius perkara ini, selain menaikkan kadar elaun guru warden yang setimpal dengan beban,” katanya dalam kenyataan, hari ini.

Zulkifli yang juga merupakan mantan Nazir di Perak berkata, tugas warden bermula seawal Subuh untuk memastikan pelajar bangun sebelum diberikan sarapan dan masuk ke kelas dengan selamat.

Malah katanya, waktu petang dan malam pula guru warden perlu memastikan pelajar mengikuti jadual yang ditetapkan.

“Kadang-kadang waktu tengah malam ada murid yang sakit terpaksa bangun dan menghantar ke hospital,” katanya.

Namun tugas guru warden juga mengajar dengan jumlah waktu yang sama dengan guru-guru lain, bahkan terpaksa juga mengajar kelas peperiksaan.

Katanya, jawatan guru warden sepatutnya mempunyai jumlah waktu mengajar yang dikurangkan setaraf dengan Guru Media yang hanya mengajar lapan waktu seminggu, supaya dapat memberi tumpuan kepada pembangunan sahsiah pelajar asrama.

“Saya sangat menghormati dengan guru warden komitmen bekerja lebih daripada 14 jam sehari dan kesungguhan mereka menjaga dan bangunkan anak bangsa memang hebat.

“Namun sayangnya mereka dibayar elaun RM240 sahaja sebulan, satu bayaran yang sangat rendah seperti langit dengan bumi jika dibandingkan dengan elaun keraian Kabinet menteri, dan kadar tersebut sudah lama tidak disemak.

‘Tetapi guru warden pula tepaksa dipotong elaun perumahan kerana tinggal di kuarters kerajaan dan ada masanya terpaksa uruskan kes-kes buli di asrama,” katanya.

Malah, nisbah 1:50 guru warden dengan murid juga perlu dikecilkan kepada 1:30 bagi memastikan keselamatan anak-anak jagaan selamat sepanjang berada di sekolah.

Pada masa sama, beliau turut menyarankan jawatan Anggota Kumpulan Pelaksana (AKP) atau kerani asrama diganti dengan jawatan warden sepenuh masa yang membolehkan mereka bertugas secara syif untuk 24 jam.


Reman Long Tiger, 3 lelaki disambung hingga Isnin

JOHOR BAHRU, 27 Jamadilawal 1443H, Sabtu – Tempoh reman ke atas Long Tiger, lelaki etnik Rohingya yang ditahan semula selepas melarikan diri dari lokap Mahkamah Majistret Tangkak pada 15 Disember lepas, disambung dua hari lagi hingga Isnin depan.

Ketua Polis Johor Datuk Ayob Khan Mydin Pitchay dalam kenyataan berkata tiga lagi lelaki dipercayai rakan Long Tiger, turut disambung reman bagi tempoh sama.

Majistret Zaridah Y. Abdul Jaafar membenar lanjutan reman tersebut menerusi permohonan di Mahkamah Majistret Tangkak, hari ini.

Sebelum ini Long Tiger atau Abdul Hamim Ab Hamid, 32, dan tiga lelaki berusia 36, 38 dan 46 tahun dibenarkan direman empat hari bermula Rabu lepas hingga hari ini oleh Mahkamah Majistret Tangkak.

Abdul Hamim yang berjaya ditahan semula di Kedah pada 28 Dis lepas disiasat mengikut Seksyen 223/224 Kanun Keseksaan manakala tiga lelaki itu mengikut Seksyen 216 kanun sama kerana menyembunyikan tahanan.

Pada 15 Dis lepas, Abdul Hamim dipercayai meloloskan diri melalui pintu utama mahkamah pada pukul 11.55 pagi sebelum bermula perbicaraan kes mengikut Seksyen 388 Kanun Keseksaan kerana pemerasan.

Abdul Hamim pada masa sama turut berdepan dua perbicaraan bagi pertuduhan mengikut Seksyen 506 Kanun Keseksaan kerana mengugut dan mengurung bekas pekerjanya serta Seksyen 376 kanun sama kerana merogol. – Bernama


Silibus UEC: Dong Zong mengaku ada kesilapan dalam buku teks

BANGI, 18 Safar 1443H, Sabtu – Pertubuhan pendidikan Cina, Dong Zong menyiarkan sebuah video berbahasa Melayu didakwa untuk menjelaskan ciri-ciri penyusunan buku teks sejarah Sijil Peperiksaan Bersepadu (UEC).

Ini susulan kritikan yang diterima dari pertubuhan Islam, yang mendakwa buku teks UEC memfokuskan sejarah negara China, tidak mementingkan sejarah Malaysia, tiada rasa cintakan negara dan lain-lain lagi.

China Press yang memetik sumber Dong Zong sebagai berkata, video tersebut bertujuan untuk menjawab ulasan yang dibuat oleh sebuah pertubuhan Islam.

Sumber itu mendedahkan, kebelakangan ini pertubuhan tersebut dengan lantang menggesa kerajaan agar tidak mengiktiraf UEC di media sosial, bahkan beberapa minggu sebelumnya ia juga telah mengadakan wawancara yang ‘menggembar-gembur’ tentang buku teks sejarah UEC.

“Pertubuhan ini berbuat demikian setelah tersebarnya khabar angin tentang CSA di antara pihak kerajaan dan PH yang melibatkan pengiktirafan sijil UEC. Sudah tentu perkara ini tidak berlaku dan mereka ternyata hanya bermain dengan isu ini.

“Mereka mengkritik sukatan mata pelajaran subjek sejarah UEC kurang menekankan sejarah Malaysia, tidak mementingkan sejarah Malaysia, tidak menzahirkan rasa cinta pada negara. Bahkan mereka telah menyiarkan video kritikan tersebut di Tik Tok,” katanya seperti dilapor China Press pada 23 September lalu.

Menurut sumber itu lagi, video penjelasan berbahasa Melayu yang disiarkan oleh Dong Zong adalah sebagai respons terhadap tindakan pihak tersebut, tetapi video itu tidak menamakan kepada siapa ia ditujukan.

“Kami tahu, golongan ini sengaja bermain dengan isu ini, jadi kami tidak mahu bertelagah, tetapi kami juga tidak boleh berdiam diri mengenai isu ini,” katanya.

Menurut Dong Zong, 53 peratus dari kandungan buku sejarah UEC ialah tentang sejarah Malaysia, manakala 47 peratus lagi adalah mengenai sejarah dunia.

Sejarah dunia pula tidak hanya memfokuskan sejarah China, kerana sejarah tentang Asia Timur, Amerika Syarikat dan Eropah turut dimuatkan dalam buku teks Sejarah UEC.

Dong Zong menegaskan, pendekatan ini lebih bersifat inklusif dan turut mendapat pengiktirafan dari ahli sejarah tempatan, kerana penyusunan kandungan begini dilihat lebih komprehensif.

“Pertubuhan Islam itu mendakwa, tiga buah buku teks sejarah UEC semuanya ialah buku teks sejarah China. Sebenarnya, itu adalah edisi lama. Dalam buku teks sejarah edisi baru, sejarah China sudah dimasukkan dalam bab sejarah Asia Timur,” katanya.

Selain itu, sumber berkaitan turut menegaskan, kandungan buku teks UEC adalah berdasarkan rujukan maklumat dari Arkib Negara, yang antaranya ialah berkenaan insiden 13 Mei di mana bilangan orang Cina yang mati lebih ramai berbanding bangsa lain, ini semua adalah berdasarkan fakta.

Sumber tersebut turut mengakui terdapat unsur kecuaian pada dua gambar dalam buku teks edisi lama, tapi ia telah dibetulkan dalam edisi baru.

“Setiap enam tahun kami akan menilai semula dan menambah baik buku-buku teks, sama dengan amalan kerajaan,” katanya.


‘Tak perlu PRU, kita sudah ada kerajaan, menteri, buatlah kerja’

BANGI, 27 Jamadilawal 1442H, Isnin – Ahli politik akan dibenci rakyat sekiranya masih sibuk memikirkan soal perebutan kuasa termasuk menggesa Pilihan Raya Umum ke-15 (PRU15) diadakan segera.

Sepatutnya perkara utama yang perlu diselesaikan adalah benda asas seperti nyawa, keselamatan dan makanan, kata Ahli Parlimen Ketereh, Tan Sri Annuar Musa.

“Bukan saya nak kata PRU itu tak penting, PRU itu penting, tapi kita dah ada PRU. Kita sudah ada kerajaan, sudah jadi wakil rakyat, kita sudah ada menteri, buatlah kerja.

“Buat pilihan raya, masa habis, duit habis, rakyat susah tapi kerana perangai ahli politik yang tidak mahu berjiwa besar – masing-masing nak berebut kuasa cari tempat – maka sampai bila pun keadaan tidak akan menjadi baik,” katanya ketika temu bual Kerusi Panas TV Pertiwi, malam ini.

Beliau berkata demikian ketika ditanya mengenai desakan daripada pimpinan UMNO supaya PRU15 diadakan segera sehingga ada yang mengatakan mereka yang tiada Ijazah Falsafah Kedoktoran (PhD) tidak faham mengapa perlu dilaksanakan.

Mengulas lanjut, Annuar Musa yang juga bekas Setiausaha Agung Barisan Nasional (BN) secara sinis berkata, tidak semestinya perlu ada PhD untuk menilai sewajarnya PRU diadakan atau tidak.

“Saya pun tak ada PhD. Tapi kita semua boleh menilai. Orang kampung pun boleh menilai, orang parut kelapa pun boleh menilai bukan kita sahaja daripada Harvard boleh menilai perlu atau tidak pilihan raya.

“Macam sekarang ‘simple logic’ prioriti rakyat sekarang soal apa; soal nyawa, soal keselamatan, soal nak makan .

“Dalam kehidupan manusia ada benda-benda yang biasa soal maruah soal nyawa soal harta ini soal paling basic (asas). Kita kena selesaikan soal yang basic (asas) dulu,” katanya.

Terdahulu, Setiausaha Agung UMNO, Datuk Seri Ahmad Maslan, menyatakan bahawa hanya graduan PhD dapat memahami keperluan untuk mengadakan PRU15.

Beliau yang juga Setiausaha Agung BN baharu, sekali lagi mempertahankan usul UMNO agar PRU15 diadakan dalam masa terdekat.

Ahmad Maslan mempersoalkan kesanggupan orang ramai yang beratur panjang di pasar raya, tetapi tidak sanggup untuk turun mengundi walau hanya sehari.


Deposit wang simpanan ke akaun TH kini dalam talian

BANGI, 2 Jamadilawal 1442H, Khamis – Lembaga Tabung Haji (TH) dengan kerjasama Pos Malaysia telah menaik taraf perkhidmatan deposit wang simpanan ke akaun TH secara dalam talian melalui Pos Online di www.posonline.com.my.

TH berkata, langkah itu sejajar dengan usaha TH dan Pos Malaysia dalam meningkatkan perkhidmatan secara digital yang lebih mudah dan berkesan.

Selain itu, ia juga dapat memastikan pelaksanaan usaha wajar pelanggan (CCD) dipenuhi sepenuhnya.

“Sehubungan itu, mulai 2 Januari 2021, urusan deposit wang ke akaun TH melalui kaunter Cawangan Pos Malaysia akan ditamatkan,” katanya dalam kenyataan hari ini.


Kes denggi meningkat 4.7 peratus, dua kematian dilaporkan

BANGI, 29 Muharram 1445H, Rabu – Jumlah kes demam denggi meningkat 4.7 peratus kepada 2,542 kes pada Minggu Epidemiologi ke-31 (ME31) iaitu bagi tempoh 30 Julai hingga 5 Ogos berbanding 2,427 kes dilaporkan pada minggu sebelumnya.

Ketua Pengarah Kesihatan, Datuk Dr Muhammad Radzi Abu Hassan dalam kenyataan hari ini berkata, dua kematian akibat komplikasi demam denggi turut dilaporkan pada ME31.

Beliau berkata, kumulatif kes demam denggi yang dilaporkan sehingga ME31 meningkat 118.9 peratus kepada 71,193 kes berbanding 32,521 kes bagi tempoh sama pada 2022.

“Manakala sejumlah 49 kematian akibat komplikasi demam denggi telah dilaporkan berbanding 22 kematian bagi tempoh yang sama pada tahun 2022,” katanya.

Dr Muhammad Radzi berkata, bilangan lokaliti hotspot kes demam denggi pada ME31 menurun kepada 86 lokaliti berbanding 93 lokaliti pada minggu sebelumnya.

Lokaliti hotspot itu adalah 69 lokaliti di Selangor, tujuh lokaliti di Kuala Lumpur dan Putrajaya, masing-masing tiga lokaliti di Perlis serta Kedah dan dua lagi di Negeri Sembilan serta Sabah.

Mengenai survelan chikugunya, beliau berkata, dua kes direkodkan pada ME31 dan jumlah kumulatif kes sehingga kini adalah 147.

Bagi survelan zika, Dr Muhammad Radzi berkata, sebanyak 1,862 sampel darah dan 129 sampel urin telah dijalankan saringan zika dan hasil kesemuanya adalah negatif.

“Cuaca panas berselang-seli dengan hujan merupakan keadaan yang kondusif untuk pembiakan nyamuk Aedes.

“Oleh itu, cara paling efektif untuk mengurangkan populasi nyamuk Aedes di persekitaran adalah secara permusnahan tempat pembiakan serta aktiviti membubuh bahan pembunuh jentik-jentik di dalam takungan air,” katanya.


Zionis rampas 36 kawasan di Tebing Barat

BAITULMAQDIS, 2 Rabiulawal 1442H, Isnin – Sikap tamak rejim pengganas Israel tiada kesudahan apabila bukan sahaja merampas 36 kawasan di Kawasan C, di Tebing Barat yang diduduki, malah turut merancang untuk menjadikannya sebagai penempatan haram dan kem tentera.

Ketua Pengarah Sumber Asli di Lembaga Kualiti Alam Sekeliling di bawah pentadbiran pihak berkuasa Palestin (PA), Issa Musa berkata, sebanyak 50 sumber semula jadi di Tebing Barat termasuk 36 daripadanya di Kawasan C, berada di bawah kendalian Israel.

Issa berkata, rejim pengganas Israel menyasarkan seluas 11,000 dunam (2,718 ekar) ladang subur yang terletak di Jericho ke Tubas di Tebing Barat untuk dijadikan penempatan haram Yahudi dan kem tentera.

Beliau berkata, pihaknya telah mendokumentasikan semua pencerobohan dilakukan rejim Zionis di kawasan-kawasan terbabit.

Pihaknya juga telah melaporkan isu kepelbagaian biologi kepada Konvensyen Bangsa-Bangsa Bersatu untuk mengambil tindakan sewajarnya. -Agensi


Ordinan Darurat: 12 kertas siasatan dibuka berhubung berita tak benar COVID-19

KUALA LUMPUR, 23 Ramadan 1442H, Rabu – Polis Diraja Malaysia (PDRM) membuka 12 kertas siasatan di bawah Ordinan Darurat (Kuasa-Kuasa Perlu) (No 2) 2021 berhubung penularan berita tidak benar mengenai COVID-19.

Siasatan dilakukan mengikut Seksyen 4(1) Ordinan Darurat (Kuasa-Kuasa Perlu) (No 2) 2021 membabitkan mereka yang mengadakan, menawarkan, menerbitkan, mencetak, mengedarkan, mengeliling atau menyebarkan apa-apa berita tidak benar sehingga menyebabkan ketakutan atau kebimbangan orang ramai.

Pengarah Jabatan Siasatan Jenayah Bukit Aman Datuk Huzir Mohamed berkata terkini satu kertas siasatan dibuka terhadap kenyataan Facebook yang dikeluarkan seorang lelaki mendakwa pesawat penerbangan MH191 dari New Delhi, India dikatakan membawa masuk penumpang ke Malaysia melalui Lapangan Terbang Antarabangsa Kuala Lumpur (KLIA).

Beliau berkata kenyataan itu tidak benar dan boleh menimbulkan kegusaran serta kebimbangan orang ramai berhubung langkah diambil kerajaan dalam usaha mengekang penularan wabak COVID-19.

Selain itu, katanya PDRM turut menjalankan siasatan terhadap seorang lagi lelaki pemilik akaun Facebook mengikut Seksyen 504 Kanun Keseksaan serta Seksyen 233 Akta Komunikasi dan Multimedia 1998 kerana membuat hantaran yang mengandungi kenyataan jelik serta mengaibkan kerajaan.

“Kedua-dua hantaran itu dibuat selepas kerajaan mengeluarkan arahan dalam mesyuarat Majlis Keselamatan Negara (MKN) pada 28 April lalu yang melaksanakan sekatan sementara penerbangan penumpang keluar dan masuk dari India bagi mencegah kemasukan varian baharu COVID-19 dari negara berkenaan,” kata Huzir dalam satu kenyataan hari ini.

Ordinan Darurat (Kuasa-Kuasa Perlu) (No. 2) yang diwartakan pada 11 Mac lalu adalah khusus untuk mengekang aktiviti penghasilan dan penularan berita tidak benar yang mempunyai kaitan dengan wabak COVID-19 atau Proklamasi Darurat 2021.

Undang-undang ini sekali gus memberi kuasa kepada PDRM dan Suruhanjaya Komunikasi dan Multimedia Malaysia (MCMC) menangkap tanpa waran mana-mana individu atau pertubuhan perbadanan yang cuba menyiar serta menyebarkan berita tidak benar khususnya di media sosial. – Bernama


Hari Polis: Isu integriti cabaran PDRM kembali kepercayaan masyarakat

KUALA LUMPUR, 10 Syaaban 1442H, Rabu – Tanggal 25 Mac 2021, usia Polis Diraja Malaysia (PDRM) genap 214 tahun dan sepanjang tempoh itu pelbagai cabaran dihadapi pasukan keselamatan negara – daripada menangani ancaman komunis hinggalah jenayah kolar biru serta jenayah siber pada masa kini.

Walau apa pun, matlamatnya tetap satu iaitu mengekalkan ketenteraman awam, keharmonian, keselamatan dan keamanan negara.

Sepanjang tempoh itu, PDRM dipimpin 12 Ketua Polis Negara dan setiap satu mempunyai cabaran masing-masing.

Jika kepimpinan terdahulu lebih tertumpu dalam mengurangkan indeks jenayah, menjaga keselamatan negara dan ketenteraman awam, tetapi dalam alam siber atau era digital kini cabaran paling besar ialah mewujudkan semula kepercayaan masyarakat terhadap pasukan keselamatan itu.

Malah, perubahan yang berlaku membuatkan pasukan keselamatan itu sentiasa perlu melengkapkan kepakaran dalam pelbagai aspek kerana setiap perkara – sama ada baik atau buruk – dalam sekelip mata setiap kejadian boleh menjadi ‘viral’ atau tular.

“Misi pertama saya adalah untuk mengembalikan keyakinan orang ramai kepada PDRM, memperbaiki imej PDRM, satu tugasan yang amat berat tetapi saya yakin…itulah yang akan saya tumpukan untuk mengembalikan imej PDRM.

“Yang penting sekali, untuk mengembalikan imej (PDRM),” tegas Ketua Polis Negara Tan Sri Abdul Hamid Bador dalam wawancara pertama beliau bersama Bernama selepas menjawat jawatan nombor satu dalam pasukan itu.

Malah, perkara itu sering dilontar dalam kebanyakan temu bual kepimpinan PDRM itu bersama media sejak beliau memegang jawatan itu dua tahun lepas.

Beliau turut mengakui tidak malu untuk membuka pekung berhubung masalah dalam pasukan itu demi membersihkan Sang Saka Biru daripada elemen-elemen rasuah dan salah laku.

Pengarah Jabatan Integriti dan Pematuhan Standard PDRM Datuk Zamri Yahya pernah mendedahkan terdapat segelintir pegawai kanan PDRM hidup mewah ala orang kaya dengan menerima hasil suapan ribuan ringgit antaranya membiarkan kegiatan sindiket pengedaran dadah berleluasa tanpa pengawasan dan tindakan polis.

Selain rasuah dan salah guna kuasa, turut menjadi cabaran pasukan itu ialah kes-kes jenayah rentas sempadan; usaha membawa pulang ahli perniagaan dalam buruan Low Teak Jho atau Jho Low untuk dihadapkan ke muka pengadilan berkaitan kes 1Malaysia Development Berhad (1MDB); penipuan dalam talian yang dikaitkan dengan penglibatan anggota dan pegawai polis; dan terbaharu dakwaan terdapat kartel dalam PDRM berhasrat mendominasi pasukan itu demi kepentingan mereka.

Di sebalik semua cabaran itu, PDRM tetap cekal dalam melaksanakan tugas dan amanah mempertahankan keselamatan negara dan menjaga ketenteraman awam dan sambutan Hari Polis adalah sebagai tanda memperingati jasa dan pengorbanan 130,000 warga PDRM kepada rakyat dan negara.

Seperti tahun-tahun sebelum ini, kecuali tahun lepas, Hari Polis yang ke-214 pada 25 Mac disambut serentak di seluruh negara dengan mengekalkan tema ‘Polis dan Masyarakat Berpisah Tiada’.

Tiada sambutan bagi Hari Polis tahun lepas berikutan pandemik COVID-19 yang menyebabkan negara menguatkuasakan Perintah Kawalan Pergerakan (PKP) pada Mac 2020 yang membataskan pergerakan dan majlis-majlis sosial baik rasmi atau tidak rasmi.

Tahun ini walaupun ada sambutan, sudah pasti ia diadakan dalam cara dan suasana berbeza daripada tahun-tahun sebelumnya kerana ia dilaksanakan dalam keadaan norma baharu dengan pematuhan prosedur operasi standard (SOP) yang ditetapkan kerajaan.

Perbarisan kawalan kehormat oleh anggota dan pegawai serta pelbagai aset PDRM di Pusat Latihan Polis (Pulapol) di sini pada pagi Khamis bakal dijalankan dalam suasana pematuhan SOP yang ketat. – Bernama


Keselamatan, ketenteraman negara terkawal: KPN

KUALA LUMPUR, 20 Zulhijjah 1442H, Jumaat – Polis Diraja Malaysia (PDRM) memberi jaminan bahawa situasi keselamatan dan ketenteraman awam negara berada pada tahap terkawal.

Ketua Polis Negara Datuk Seri Acryl Sani Abdullah Sani berkata orang ramai diminta tidak gusar kerana PDRM akan mempertingkat pemantauan bagi menjamin kesejahteraan masyarakat.

“Orang ramai juga dinasihat agar sentiasa mematuhi segala prosedur operasi standard yang ditetapkan oleh Majlis Keselamatan Negara dalam menjalani kehidupan seharian sebagai usaha bersama untuk membendung penularan wabak COVID-19,” katanya dalam kenyataan hari ini. – Bernama


AstraZeneca kemas kini maklumat selepas dikritik AS

LONDON, 10 Syaaban 1442H, Rabu – AstraZeneca akan mengeluarkan hasil paling terkini dari percubaan vaksin COVID-19 terbarunya dalam tempoh 48 jam.

Tindakan itu dibuat selepas pegawai kesihatan Amerika Syarikat (AS) secara terbuka mengkritik pembuat ubat itu kerana menggunakan maklumat ketinggalan zaman dalam siaran akhbar awal minggu ini.

AstraZeneca berkata, keputusan yang diterbitkan pada Isnin berdasarkan analisis interim data hingga 17 Februari.

Syarikat itu pada semalam berkata, pihaknya akan ‘segera terlibat’ dengan panel bebas yang memantau percubaan untuk berkongsi analisis utamanya menggunakan data keberkesanan yang paling terkini.

Langkah itu dibuat selepas Institut Alergi dan Penyakit Berjangkit Nasional (NIAID) berkata, lembaga pemantau yang bertanggungjawab memastikan keselamatan dan ketepatan percubaan di AS telah menyatakan kebimbangan bahawa syarikat itu mungkin memberikan gambaran ‘tidak lengkap’ mengenai keberkesanan suntikan.

“Ini mungkin vaksin yang sangat baik.

“Jika anda melihatnya, data benar-benar baik tetapi ketika mereka memasukkannya ke dalam siaran media, data itu tidak tepat,” kata Pengarah NIAID, Dr Anthony Fauci kepada program ‘Good Morning America’ ABC News.

Teguran orang ramai menandakan kemunduran terbaharu untuk vaksin – yang pada awalnya dianggap sebagai tonggak dalam memerangi pandemik COVID-19.

Namun telah disekat oleh pertanyaan mengenai keberkesanannya dan kemungkinan kesan sampingannya.

AstraZeneca berkata, pihaknya telah mengkaji penilaian awal analisis utama dan mendapati selaras dengan laporan sementara. – Agensi


Kenapa Menteri Kesihatan tak ‘backup’ Dr Noor Hisham?

BANGI, 26 Rabiulawal 1442H, Khamis – Pelik apabila Menteri Kesihatan dan Timbalan Menteri tidak membela Ketua Pengarah Kesihatan, Tan Sri Dr Noor Hisham Abdullah selepas diperlekeh oleh ahli politik.

Semalam, ketegangan berlaku di Dewan Rakyat apabila Ahli Parlimen Jelutong, S N Rayer mendesak Datuk Seri Tiong King Sing (GPS-Bintulu) menarik balik frasa ‘DG takut mati’ ketika membangkitkan isu Ketua Pengarah Kesihatan tidak turun ke Sabah ketika pendemik COVID-19 melanda.

King Sing membangkitkan isu mengenai Ketua Pengarah Kesihatan yang tidak turun padang dan hanya membuat sidang akhbar harian untuk mendapatkan publisiti.

Rayer mendakwa kenyataan King Sing itu memperlekeh pegawai barisan hadapan tetapi dinafikan Ahli Parlimen Bintulu itu yang menegaskan beliau hanya bertanya dan menyuarakan pandangan rakyat di sana.

Suasana dalam Dewan Rakyat menjadi kecoh dan beberapa penyokong kerajaan dan pembangkang bangun dan bertikam lidah.

Bagi Timbalan Ketua Pemuda Ikatan Muslimin Malaysia (ISMA), Asmadi Abdul Sama, orang politik sebegini memang tidak pernah faham bagaimana kakitangan kerajaan menjalankan tugas.

“Mungkin bagi mereka meninjau itu satu kerja yang besar. Sebab itu juga sering dilihat ahli politik saban tahun turun meninjau tak sudah-sudah,” katanya sinis.

Beliau turut meluahkan rasa kesal apabila ahli politik sekarang lebih kepada mencari kelemahan dari pihak lain.

“Dalam banyak perkara memang senang nak mencari kelemahan, kekurangan dan cacat cela orang lain.

“Yang susah bila diminta untuk sama-sama bekerja dan menampung kelemahan dengan kelebihan yang ada,” katanya.


Wanita dibunuh, disembunyikan bawah katil, pembuat kuih ditahan

KUALA LUMPUR, 26 Rejab 1442H, Rabu – Gara-gara mahu mendapatkan wang bagi melangsaikan hutang, seorang pembuat kuih sanggup membunuh rakan senegaranya di tingkat dua sebuah pangsapuri di Persiaran Subang Mewah, Subang Jaya, di sini, pada Isnin lepas.

Kejadian itu berlaku apabila suspek wanita warga Indonesia berumur 39 tahun telah menelefon mangsa bagi mendapatkan bantuan untuk mengangkat anaknya kerana tangan suspek kononnya mengalami kecederaan.

Ketua Polis Daerah Subang Jaya ACP Abd Khalid Othman berkata mangsa yang percaya terus ke rumah suspek untuk membantunya namun setibanya mangsa ke rumah, suspek telah menolak mangsa dan menghentak kepala mangsa ke lantai sehingga mati.

Berikutan itu, suspek dipercayai mengambil barang kemas milik mangsa dan telah menggadaikannya bagi melangsaikan hutang berjumlah RM5,000 pada semalam.

Menurutnya, suami mangsa warga tempatan berusia 47 tahun, hanya menyedari kehilangan isterinya selepas pulang bekerja dan mendapati pintu rumahnya tidak berkunci pada kira-kira 7 malam pada Isnin.

“Suami mangsa masuk ke rumah mendapati telefon bimbit dan barangan peribadi milik mangsa masih ada tetapi mangsa tiada di rumah,” katanya dalam sidang media di Ibu Pejabat Polis Daerah Subang Jaya, di sini, awal pagi tadi.

Abd Khalid berkata kali terakhir suaminya berjumpa dengan mangsa adalah pada 1.20 tengah hari dan berhubung dengan mangsa pada 3.46 petang hari yang sama.

Sehubungan itu, suami mangsa membuat laporan polis mengenai kehilangan isterinya di Balai Polis USJ 8 pada 12 tengah malam Selasa (9 Mac) .

“Berikutan itu, polis telah menahan suspek semalam (Selasa) dan hasil soal siasat suspek mengaku telah membunuh mangsa yang merupakan seorang penjual kuih berusia 54 tahun serta membawa pihak polis ke tempat suspek menyembunyikan mayat mangsa.

“Polis menemukan mayat mangsa diselubungi kain dan selimut di bawah katil suspek pada semalam dengan terdapat kesan pendarahan pada bahagian kepala,” katanya sambil menambah rumah mangsa dan suspek hanya 10 meter sahaja.

Beliau berkata mangsa dan suspek saling mengenali dan sentiasa berurusan perniagaan kuih-muih di gerai berhampiran dengan rumah mangsa.

Mengulas lanjut, Abd Khalid berkata semasa kejadian itu berlaku di dalam rumah suspek, hanya terdapat dua anak suspek yang berusia setahun dan tiga bulan manakala suami suspek tiada di rumah.

“Selain suspek, polis turut menahan suami suspek warga tempatan berusia 48 tahun bekerja sebagai kru produksi bagi membantu siasatan.

“Motif pembunuhan ini adalah suspek mempunyai masalah kewangan dan mangsa memakai barangan kemas yang banyak, dipercayai suspek terdesak sehingga melakukan perbuatan sedemikian,” katanya.

Abd Khalid berkata mayat mangsa dibawa ke Hospital Serdang untuk dibedah siasat manakala kes ini disiasat di bawah Seksyen 302 Kanun Keseksaan kerana membunuh manakala reman suspek akan dimohon pada pagi ini. – Bernama


Mayat bayi bersama batu ditemukan dalam bagasi

TAWAU, 9 Zulkaedah 1443H, Khamis – Mayat bayi perempuan yang masih bertali pusat bersama seketul batu seberat 1.2 kilogram ditemukan dalam sebuah bagasi di tepi laut Tanjung Batu Logpond, semalam.

Ketua Polis Daerah Tawau ACP Jasmin Hussin berkata, pihaknya menerima maklumat penemuan mayat berkenaan pada 4.43 petang.

“Sepasang kekasih yang menjumpai sebuah beg berwarna merah jambu terapung di permukaan laut berhampiran jeti di kawasan terbabit telah membuka beg itu dan terkejut melihat keadaan bayi itu yang dipercayai sudah meninggal dunia,” katanya dalam kenyataan, hari ini.

Beliau berkata, pegawai perubatan kemudian mengesahkan bayi perempuan itu seberat kira-kira satu kilogram dan panjang kira-kira 36 sentimeter.

Menurutnya pemeriksaan lanjut mendapati terdapat seketul batu dibalut dengan kain batik diletak dalam bagasi bersama bayi itu dipercayai untuk menenggelamkan beg.

“Siasatan sedang dilakukan mengikut Seksyen 318 Kanun Keseksaan kerana menyembunyikan kelahiran dan membuang bayi,” katanya.

Beliau sehubungan itu menasihatkan orang ramai supaya tidak membuat sebarang spekulasi mengenai kes terbabit kerana boleh mengganggu siasatan polis dan menimbulkan kegusaran dalam kalangan masyarakat.

Katanya orang ramai yang mempunyai maklumat mengenai kes itu diminta menyalurkannya ke Ibu Pejabat Polis Daerah Tawau di talian 089-752 222 atau mana-mana balai polis. – Bernama


Ahli politik Melayu jujur perjuangan agama perlu selamatkan negara

BANGI, 11 Muharram 1442H, Ahad – Ahli politik Melayu yang beriman dan jujur dengan perjuangan agama serta bangsa, perlu tampil ke barisan hadapan bagi mengambil tanggungjawab menyelamatkan negara dari tangan pengkhianat.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman berkata, semangat perjuangan membawa negara ke landasan yang asal berdasarkan perjuangan pejuang-pejuang terdahulu mesti disemarakkan semula.

“Kita perlu menyelamatkan negara dari kemusnahan akibat dari dasar-dasar yang salah, tingkah laku yang sumbang, pengkhianatan dan pembelotan yang telah membawa akibat buruk yang kita tanggung pada hari ini.

“Marilah kita berjanji setia memastikan bahawa masa depan kita ditentukan oleh kita sendiri. Bebaskan diri dari segala belenggu yang membatasi kehendak kita,” katanya dalam ucapan kemerdekaan yang disiarkan TV Pertiwi hari ini.

Pada ucapan berkenaan juga, pemimpin gerakan Islam itu meluahkan rasa syukur apabila negara akan menyambut kemerdekaan yang ke-63.

“Alhamdulillah sudah 63 tahun kita mencapai kemerdekaan. Umat Melayu telah melalui tempoh perjuangan yang panjang demi membina negara bangsa yang merdeka. Dunia berubah dan kita turut mengecapi perubahan kemajuan dunia.

“Namun kita tidak mampu menyembunyikan kekecewaan. Negara yang kita bina dan perjuangkan kini hampir terlepas dari tangan kita.

“Ekonomi, politik, identiti, budaya, masa depan kita hampir terlepas dari tangan kita. Kita mampu menjerit dan meraung tetapi tidak banyak yang kita mampu lakukan. Kehendak kita telah terbelenggu dalam segenap segi hasil perbuatan sendiri,” katanya dipercayai merujuk kepada pemerintahan PH sebelum ini.

Ustaz Abdullah berkata, meskipun keadaan sekarang sudah kembali normal apabila negara berjaya diselamatkan setelah 22 bulan di bawah pemerintahan DAP, namun tidak ada yang pasti mengenai masa depan.

“Sistem negara masih dibelenggu rasuah, kerosakan sistem, kebankrapan idea dan nilai kemusnahan integriti, polarisasi kaum yang menajam, cacamarba politik, ketidaktentuan ekonomi dan ancaman keselamatan,” katanya.


Elak spekulasi liar berkait PKP, darurat

BANGI, 28 Jamadilawal 1442H, Selasa – Suruhanjaya Komunikasi dan Multimedia (MCMC) akan terus memantau bagi membendung penyebaran maklumat tidak sahih serta kenyataan yang bersifat jelik membabitkan raja, agama dan kaum.

Sehubungan itu, pengguna media sosial diingatkan supaya sentiasa menjaga kesopanan dan kesusilaan ketika memberikan pandangan serta membuat ulasan berkaitan pelaksanaan Perintah Kawalan Pergerakan (PKP) dan Pengisytiharan Proklamasi Darurat.

Jabatan Komunikasi Korporat MCMC berkata, sebarang perkongsian yang bersifat palsu, jelik dan mengancam adalah satu kesalahan di bawah Seksyen 233 Akta Komunikasi dan Multimedia (AKM) 1998.

Katanya, jika sabit kesalahan individu boleh didenda maksimum RM50,000 atau penjara setahun atau kedua-duanya.

“MCMC ingin menegaskan bahawa tindakan penguatkuasaan akan dijalankan berdasarkan aduan daripada orang awam mengikut peruntukan undang-undang sedia ada secara telus demi melindungi ketenteraman dan kepentingan masyarakat.

“MCMC turut berharap rakyat dapat berganding bahu bersama dengan kerajaan dalam memberi fokus kepada usaha meredakan ledakan pandemik COVID-19 dan membantu penduduk yang terjejas akibat banjir di beberapa negeri,” katanya.

Jabatan itu turut meminta supaya semua pihak mengelakkan keghairahan melampau atau membuat spekulasi liar serta berita palsu yang boleh mencetuskan suasana tidak harmoni.

“Selain itu, orang ramai juga boleh menyalurkan maklumat atau melaporkan berita palsu melalui pautan http://sebenarnya.my/salur/,” katanya.


1,210 kes hari ini

KUALA LUMPUR, 1 Rabiulakhir 1442H, Selasa – Kes positif COVID-19 di Malaysia terus mencatatkan angka empat digit dengan 1,210 lagi kes baharu direkodkan hari ini menjadikan jumlah kumulatif dalam negara sebanyak 49,730.

Ketua Pengarah Kesihatan, Tan Sri Dr Noor Hisham Abdullah berkata, jumlah kes pulih hari ini pula ialah 1,018 menjadikan jumlah kumulatif sebanyak 36,624 kes.

Beliau berkata, daripada jumlah kes yang dilaporkan hari ini, 19 merupakan kes import yang mendapat jangkitan dari luar negara.

Penularan tempatan pula menyaksikan Sabah mencatatkan jumlah tertinggi dengan 499 kes diikuti Selangor (259), Kuala Lumpur (238), Negeri Sembilan (67), Perak (47) dan Pulau Pinang (33).

‘’Negeri lain pula ialah Kelantan (19 kes) , Johor (14), Kedah (lapan), Melaka dan Putrajaya masing-masing dua kes manakala satu kes masing-masing bagi Labuan, Sarawak dan Terenggganu,” menurutnya dalam kenyataan mengenai perkembangan COVID-19 hari ini. – Bernama


PRU15 ketika musim COVID-19 ibarat bunuh rakyat sendiri

BANGI, 4 Rabiulawal 1442H, Rabu – Dalam keadaan negara berdepan wabak COVID-19, Pilihan Raya Umum ke-15 (PRU15) sememangnya tidak sesuai diadakan dalam tempoh terdekat.

Sekiranya terdapat ahli politik yang mahu PRU15 diadakan, ia barat ‘mencurah racun dalam minuman rakyat’, kata Ketua Penyelidik Ilham Centre, Dr Mohd Yusri Ibrahim.

“Jadi saya tidak bersetuju (adakan PRU15) sama ada untuk mengekalkan kerajaan Perikatan Nasional (PN) mahupun menukar kerajaan baharu.

“Ibarat bunuh rakyat sendiri. Memang kedengaran agak keras namun ini realitinya,” katanya seperti dilapor Sinar Harian.

Mengulas lanjut, beliau berkata, elit politik yang mahu mengekalkan survival politik masing-masing adalah pencetus pergolakan politik yang berlaku ketika ini.

“Bermula dengan Langkah Sheraton sehinggalah apa yang berlaku sekarang, semuanya dicetuskan elit-elit politik kerana ketidakpuasan mereka terhadap ganjaran yang mereka bakal peroleh secara individu mahupun parti.

“Kerajaan mahupun pembangkang banyak menghabiskan masa dan fokus mereka untuk mengatur pelbagai strategi untuk meneruskan survival politik mereka serta kepentingan peribadi, bukan untuk kepentingan rakyat dan negara.

“Rakyat bukan lagi keutamaan tertinggi mereka. Mereka sedang berdrama, berpolitik ketika rakyat memerlukan perhatian untuk berhadapan dengan krisis kesihatan awam dan ekonomi semakin merudum,” katanya.

Bagi berhadapan dengan isu COVID-19, kemerosotan ekonomi serta pelabur asing, rakyat kini memerlukan sebuah kerajaan yang kuat dan kukuh, katanya.

Beliau mendakwa, rakyat turut berada dalam dilema susulan situasi politik negara tidak menentu, malah mereka turut menderita akibat dibuang kerja dan kehilangan sumber pendapatan.

“Untuk mendepani situasi ini, sebuah negara yang kukuh dan kuat perlu segera dibentuk sama ada kerajaan sedia ada (Kerajaan PN) atau kerajaan baharu.

“Kerajaan ini yang sememangnya berfungsi dan menumpukan sepenuhnya fokus kepada isu rakyat serta negara tanpa dipesongkan dengan isu-isu lain yang bersifat kepentingan peribadi serta kepartian,” katanya.

Bagaimanapun katanya, segala keputusan terletak di tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi meleraikan kemelut politik negara.

Katanya, sebagai rakyat kita percaya dan berharap hikmah dan kebijaksanaan Seri Paduka dapat menyelesaikan konflik serta polemik politik yang tidak berkesudahan.

“Mungkin Seri Paduka mempunyai beberapa pilihan dan antaranya dengan menubuhkan Kerajaan Perpaduan dengan syarat ahli politik yang menganggotainya mestilah mereka yang betul-betul fokus kepada kepentingan rakyat dan negara.

“Atau mungkin Seri Paduka boleh cadangkan Kerajaan Interim buat sementara waktu. Apapun pilihan Seri Paduka, saya jangkakan itu pilihan terbaik kerana situasi sekarang tidak mengizinkan untuk mengadakan PRU,” katanya.


Bas ekspres dua tingkat bawa 25 penumpang terbalik

KUALA LUMPUR, 21 Zulhijjah 1443H, Khamis –  Seramai 25 penumpang dan seorang pemandu sebuah bas ekspres dua tingkat berdepan detik cemas apabila kenderaan dinaiki mereka terbabas sebelum terbalik di susur Jalan Damansara menuju Bangsar, tengah malam tadi.

Jurucakap Jabatan Bomba dan Penyelamat Kuala Lumpur berkata, pihaknya menerima panggilan kecemasan berhubung kemalangan berkenaan pada pukul 12.17 tengah malam dan seramai 18 anggota dari Balai Bomba dan Penyelamat  Hang Tuah dan Sentul dikejarkan ke tempat kejadian.

“Setibanya pasukan bomba di lokasi kejadian, didapati kemalangan melibatkan sebuah bas ekspres yang dalam perjalanan dari Ipoh, Perak.

“Bomba bertindak memecahkan tingkap hadapan bas untuk mengeluarkan kesemua 26 mangsa terlibat,” katanya ketika dihubungi hari ini.

Bas berkenaan telahpun dialih pihak Dewan Bandaraya Kuala Lumpur dan kesemua mangsa terlibat hanya mengalami cedera ringan dan telah dihantar ke Hospital Kuala Lumpur di sini, bagi menjalani pemeriksaan lanjut. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PKP: Majlis akad nikah di Perak hanya dibenarkan di pejabat agama

IPOH, 9 Jamadilakhir 1442H, Jumaat – Majlis akad nikah di Perak kini hanya dibenarkan di Pejabat Agama Islam Daerah selaras dengan pelaksanaan Perintah Kawalan Pergerakan (PKP) bermula hari ini hingga 4 Februari.

Pengarah Jabatan Agama Islam Perak (JAIPk) Mohd Yusop Husin berkata Pegawai Tadbir Agama Islam Daerah atau wakilnya hendaklah menyediakan sebuah bilik khas bagi menjalankan majlis akad nikah dan proses nyah kuman hendaklah dilakukan mengikut keperluan dari semasa ke semasa.

“Majlis akad nikah yang dijalankan oleh jurunikah kariah berkenaan hendaklah dikawal selia oleh Pegawai Tadbir Agama Islam Daerah atau wakilnya,” katanya dalam Arahan Tatacara Pelaksanaan Majlis Akad Nikah Norma Baharu di Perak Versi 4.0 dikeluarkan di sini hari ini.

Beliau berkata Pegawai Tadbir Agama Islam Daerah bertanggungjawab memastikan perkara-perkara yang ditetapkan dipatuhi semasa majlis itu berlangsung.

“Perkara itu antaranya Rukun Nikah, membaca taklik selepas akad nikah, tiada berjabat tangan ketika lafaz ijab kabul dan menjaga jarak satu meter setiap orang yang hadir.

“Selain itu, tiada sebarang upacara lain seperti membatalkan air sembahyang, sarung cincin, bergambar dan lain-lain dilakukan. Individu perlu memakai penutup muka dan pencuci tangan untuk keperluan pihak terlibat,” katanya.

Katanya, Pegawai Tadbir Agama Islam Daerah hanya dibenarkan melaksanakan sebanyak 15 majlis akad nikah dalam sehari mengikut jadual masa yang dikeluarkan oleh Pejabat Agama Daerah berkenaan dengan tempoh pelaksanaan tidak melebihi 30 minit.

Menurut Mohd Yusop, majlis boleh dihadiri oleh seorang jurunikah, dua saksi, seorang pengantin lelaki dan seorang pengantin perempuan, seorang wali daripada pihak perempuan, ibu bapa pengantin lelaki, ibu pengantin perempuan dan seorang jurugambar.

“Majlis hendaklah dibatalkan oleh Pegawai Tadbir Agama Islam Daerah sekiranya Tatacara Versi 4.0 tidak dipatuhi atau ada arahan daripada Ketua Pendaftar Perkahwinan, Penceraian dan Rujuk Negeri Perak,” katanya. – Bernama


PAS tetap mahu satukan parti politik Melayu

BANGI, 23 Muharram 1444H, Ahad – PAS kekal dengan pendirian mahukan penyatuan parti-parti Melayu sekali gus menyangkal dakwaan kononnya parti itu terdesak untuk bersama dengan UMNO bagi memastikan mereka terus relevan.

Naib Presidennya, Datuk Idris Ahmad berkata, penyatuan parti-parti Melayu – terutama UMNO dan Parti Pribumi Bersatu Malaysia (Bersatu) – itu penting demi masa depan generasi akan datang.

Menurutnya, apa yang dilakukan bukan untuk kepentingan politik PAS atau kepentingan politik individu.

“Bukan untuk kepentingan saya sendiri sebagai orang dah tua, tapi kita fikir tentang politik generasi akan datang,” katanya seperti dipetik media tempatan hari ini.

Idris berkata, perpecahan hanya akan membawa keburukan kepada generasi muda kerana mereka yang akan meneruskan perjuangan.

Justeru, katanya, PAS tetap mahu bertindak sebagai penyatu dan sanggup melupakan sengketa dengan UMNO sebelum ini kerana mahukan penyatuan parti-parti Melayu.

Namun, sekiranya UMNO kekal dengan pendirian tidak mahukan penyatuan, mereka terpaksa berdepan pada pilihan raya akan datang, katanya.


Jenazah pesakit COVID-19 boleh dimandi, dikafankan

KUALA LUMPUR, 29 Zulkaedah 1443H, Rabu – Kementerian Kesihatan (KKM) menetapkan tatacara pengurusan jenazah Islam yang dijangkiti COVID-19 dibenarkan untuk dimandi dan dikafankan dengan amalan langkah berjaga-jaga, kata Menterinya, Khairy Jamaluddin.

Khairy berkata, urusan mandi dan kafan akan dilakukan oleh pengendali jenazah yang terlatih di hospital dengan pemakaian peralatan pelindung diri (PPE) lengkap dan bersesuaian serta mengelakkan aktiviti yang berunsur prosedur penjanaan aerosol (AGP).

Beliau berkata, selain itu hanya dua orang waris dengan status vaksinasi lengkap serta memakai PPE yang lengkap dibenarkan membantu urusan memandikan dan mengafankan jenazah di hospital.

“KKM ingin memaklumkan tatacara pengurusan jenazah Islam dan bukan Islam yang dijangkiti COVID-19 disemak semula agar ia relevan dengan situasi semasa.

“Semakan semula ini juga adalah sejajar dengan Resolusi Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam Malaysia Kali Ketiga Tahun 2021 yang bersidang pada 26 Julai 2021,”  katanya dalam kenyataan hari ini.

Sebelum ini, KKM menetapkan tatacara pengendalian jenazah pesakit COVID-19 beragama Islam hanya melakukan proses tayamum di atas permukaan paling luar beg jenazah tanpa perlu dimandikan dan diuruskan sepenuhnya di hospital tanpa penglibatan waris.

Sementara itu, bagi pengurusan mayat bukan Islam yang dijangkiti COVID-19, Khairy berkata, sekiranya prosedur last rite atau upacara terakhir memerlukan penukaran pakaian baharu, pakaian tersebut boleh diletakkan di atas badan mayat tanpa prosedur AGP dan hanya dua waris lengkap vaksinasi dibenarkan sertai urusan itu.

Selain itu, turut disemak semula adalah penggunaan satu beg mayat bagi setiap jenazah atau mayat yang dijangkiti COVID-19 berbanding sebelum ini yang perlu menggunakan dua beg mayat.

Menurut Khairy, KKM tidak menetapkan jumlah waris yang boleh terlibat dalam upacara pengebumian jenazah tetapi perlu memakai PPE.

“KKM juga tidak menetapkan jumlah individu yang hadir ke upacara itu, namun perlu memakai pelitup muka dan elakkan dari bersesak-sesak,” katanya.- Bernama


Kes langgar mati 8 remaja pengajaran besar pada ibu bapa

BANGI, 21 Ramadan 1444H, Rabu – Nahas kemalangan ngeri menyebabkan kematian lapan remaja yang menunggang basikal lajak pada 2017, perlu dijadikan pengajaran kepada ibu bapa untuk memastikan anak-anak tidak terlibat dengan aktiviti berbahaya itu.

Jurucakap Gagasan Bangsa, Aminuddin Yahaya mengakui meskipun sedih serta simpati kepada pihak keluarga mangsa, beliau tetap menghormati keputusan Mahkamah Rayuan yang melepas dan membebaskan Sam Ke Ting atas kesalahan memandu secara melulu sehingga menyebabkan kematian lapan remaja terbabit.

Bagaimanapun, beliau berkata, keputusan mahkamah itu wajar dilihat dari sudut berbeza, kerana dianggap sebagai sebab untuk bermuhasabah dan panduan kepada semua pihak pada masa hadapan.

“Ini satu pengajaran besar kepada ibu bapa untuk memastikan anak-anak supaya tidak terlibat dalam aktiviti lumba basikal, apatah lagi di tengah malam.

“Perlu kepada satu peraturan dan panduan kes-kes sebegini berlaku lagi di masa-masa hadapan, bukan sahaja kepada ibu bapa atau anak-anak, tetapi juga kepada mereka yang memandu.

“Peraturan juga harus dikenakan kepada mereka yang mabuk atau khayal atas sebab apa pun yang menyebabkan pelanggaran dan kematian,” katanya dalam kenyataan.

Semalam, panel tiga hakim diketuai Datuk Hadhariah Syed Ismail yang bersidang bersama Datuk Hashim Hamzah dan Datuk Azman Abdullah membuat keputusan secara sebulat suara sekali gus mengetepikan hukuman penjara enam tahun dan denda RM6,000 oleh Mahkamah Tinggi terhadap Ke Ting, 28, selaku perayu.

Semasa membaca keputusan penghakiman, Hadhariah berkata, hakim Mahkamah Tinggi hanya memfokuskan pada pemandu tapi bukan kepada kumpulan basikal lajak itu.

“Berlainan dengan Mahkamah Majistret yang membuat penilaian secara maksimum dengan memfokuskan semua sudut yang mana kemalangan ini mustahil dapat dielakkan.

“Satu cara untuk mengelak kemalangan adalah kereta itu ‘terbang’ ketika melalui kumpulan basikal lajak,” katanya.

Beliau berkata, dapatan Mahkamah Majistret adalah tepat kerana tiada cara lain hendak mengelak kemalangan itu.

Kes ini berlaku pada 18 Februari 2017, kira-kira jam 3 pagi, kemalangan di Jalan Lingkaran Dalam, Johor Bahru, Johor. Ketika itu, pemandu kereta, Sam Ke Ting terserempak dan gagal mengelak sekumpulan pemain basikal lajak.

Susulan kemalangan itu, lapan orang remaja, berumur antara 13 hingga 17 tahun, maut ditempat kejadian. Selain itu, dua orang lagi parah dan enam lagi cedera.


Menu Keluarga Malaysia untuk penuntut IPT

BANGI, 5 Zulhijjah 1443H, Selasa – Kerajaan memperkenalkan Menu Keluarga Malaysia di restoran koperasi dan kafeteria di institusi pengajian tinggi (IPT) serta mana-mana premis penjualan makanan.

Perdana Menteri, Datuk Seri Ismail Sabri Yaakob berkata, kerajaan akan menawarkan menu makanan berkualiti pada harga siling sebanyak RM3.50 untuk satu hidangan menerusi Bakul Makanan Siswa Keluarga Malaysia.

Beliau berkata, usaha itu bagi menangani isu kenaikan kos sara hidup dalam kalangan penuntut universiti.

“Kementerian Pengajian Tinggi juga memutuskan moratorium bayaran sewa selama enam bulan kepada pengusaha makanan di kampus IPT.

“Tindakan itu supaya pengusaha makanan mampu menurunkan harga makanan yang dijual kepada pelajar.

“Pihak kerajaan akan berbincang dengan ANGKASA dan Persatuan Pengusaha Restoran untuk membincangkan perincian tentang menu dan harga,” katanya.


Kedah hapus kira pinjaman pendidikan SPPNK babitkan 45 peminjam

ALOR SETAR, 16 Jamadilakhir 1443H, Rabu – Kedah bersetuju menghapuskan kira pinjaman Pendidikan Seksyen Pembiayaan Pendidikan Negeri Kedah (SPPNK) bernilai RM631.657.14.

Penghapusan berkenaan membabitkan 45 peminjam dan inisiatif dibuat atas beberapa faktor termasuklan peminjam meninggal dunia, sakit kronik.

Selain itu, penukaran pinjaman kepada pelajar cemerlang serta pemberian pengurangan bayaran balik diskaun 50 peratus, kata Menteri Besar Kedah, Datuk Seri Muhammad Sanusi Md Nor.

“Bermula Ogos 2021 sehingga Disember 2021, hapus kira pinjaman atas faktor peminjam meninggal dunia telah diberikan kepada waris dan penjamin seorang peminjam SPPNK yang meninggal dunia akibat kemalangan jalan raya.

“Sehingga 4 Disember lepas, empat peminjam yang menghidap penyakit kronik juga telah diberikan hapus kira pinjaman SPPNK mereka,” katanya seperti dipetik Sinar Harian, hari ini.

Insentif hapus kira turut diberikan melibatkan pinjaman berubah kepada biasiswa bagi peminjam yang mendapat keputusan cemerlang dengan PNGK 3.75 ke atas bagi pengajian peringkat Ijazah Sarjana Muda sepenuh masa di Institusi Pengajian Tinggi (IPT) awam dan swasta dalam negara.

“Pemberian pengurangan bayaran balik pinjaman sebanyak 50 peratus pula diberikan kepada peminjam yang mendapat PNGK 3.5 sehingga 3.74 bagi pengajian peringkat Ijazah Sarjana Muda sepenuh masa di Institusi Pengajian Tinggi (IPT) awam dan swasta dalam negara,” katanya.

Dalam masa sama, garis panduan baharu Perjanjian Pinjaman Tahun 2022 telah dicapai menerusi Mesyuarat Jawatankuasa Kumpulan Wang Amanah Pembiayaan Pendidikan Negeri Kedah.

Katanya, berdasarkan garis panduan baharu, peminjam dengan keputusan PNGK 3.75 ke atas bakal mendapat diskaun 50 peratus dan diskaun 25 peratus bagi mereka memperoleh PNGK 3.50 hingga 3.74.

Malah, kerajaan negeri turut bersetuju menambah RM1 juta lagi peruntukan untuk bantuan pelajar melanjutkan pengajian di IPT awam dan swasta dalam negara sahaja.

“Setiap mereka akan mendapat RM300 dengan syaratnya mereka rakyat Kedah, dilahirkan di Kedah dan bermastautin di negeri ini.

“Tetapi kita juga selaras dengan pejabat zakat, kalau dia dapat bantuan daripada pejabat zakat dia tak boleh mohon dah yang ini,” katanya.


DAP kata calon mereka tak perlu isytihar harta

GEORGE TOWN, 15 Rabiulakhir 1444H, Khamis – Calon DAP yang bertanding pada Pilihan Raya Umum Ke-15 (PRU15) tidak perlu mengisytiharkan harta mereka, kata Setiausaha Agung parti, Anthony Loke.

Beliau berkata, mereka hanya perlu berbuat demikian ketika mengangkat sumpah sebagai menteri Kabinet sekiranya Pakatan Harapan (PH) memenangi PRU15 dan membentuk kerajaan.

“Kami tidak mempunyai dasar sebegitu. Hanya jika kami dipilih dan mengangkat sumpah sebagai menteri Kabinet, kami akan berbuat demikian (mengisytiharkan aset kami) seperti dahulu,” katanya seperti dilapor akhbar tempatan.

Beliau berkata demikian ketika ditanya sama ada DAP akan mengikut langkah PKR yang meminta calon mengisytiharkan harta mereka.

Timbalan Presiden PKR, Rafizi Ramli berkata, pengisytiharan harta oleh setiap calon PKR pada PRU15 bertujuan menetapkan standard yang lebih tinggi untuk pilihan raya akan datang.

Beliau berkata, mewajibkan semua calon mengisytiharkan harta mereka akan menimbulkan keyakinan orang ramai sekiranya calon itu memegang jawatan.

Sementara itu, Loke berkata, pendekatan PH berbeza dengan Barisan Nasional dan Perikatan Nasional, yang menggunakan taktik lama dan memfitnah.

“Mereka menakutkan orang Melayu bahawa jika PH menang, ia akan diperintah oleh DAP.

“Apa yang saya boleh katakan undi untuk PH adalah undi untuk Datuk Seri Anwar Ibrahim (sebagai perdana menteri) dan bukan untuk Anthony Loke.

“Manakala undi untuk BN adalah undi untuk Zahid Hamidi (Datuk Seri Dr Ahmad Zahid Hamidi),” katanya.